text: ORANJESTAD – E di dos Conferencia Anual riba Energia ta un colaboracion entre Gobierno Aleman y Gobierno di Aruba, y lo tuma lugar na Aruba riba diamars dia 5 di november, 2019 na Renaissance Convention Center. E enfoke principal di e Conferencia lo ta riba Renewable Island Solutions and Energy Efficiency. Den e cuadro di e temanan aki lo tin un discusion entre participantenan Aleman y participantenan di Caribe cu e obhetivo pa logra un transicion di energia sostenibel den e region di Caribe. Alemania ta un di e economianan mas grandi di mundo y un lider den transicion general di energia pa energia renobabel. E sosten y promocion relaciona cu Smart and Sustainable Energy Solutions a resulta na Alemania den un industria cu ta ofrece conocemento y tecnologia mundialmente renombra. Y esakinan ta netamente loke ta bay presenta durante e di dos “German-Caribbean Energy Conference” na Aruba. E apertura di e Conferencia lo tuma lugar door di Prome Minister sra. Evelyn Wever-Croes. E programa ta sigui cu un presentacion di e prestigioso Instituto Aleman di Investigacion “Fraunhofer”, cu lo presenta solucionnan den cuadro di Regional Energy Production and Consumption on Islands and Off-grid Regions . Ademas di esaki Prof. Dr. Manfred Norbert Fisch lo enfoka riba eficiencia di energia den edificionan y na nivel di ciudad. E momento culminante di e Conferencia lo ta e parti di e panel di discusion, consistiendo di expertonan riba e tema di energia cu lo elabora riba un vision riba transicion di energia na nos islanan den Caribe. Banda di esaki empresarionan Aleman lo presenta nan productonan inovativo y tecnologianan riba Sustainable Energy Generation, Energy Efficiency, Consulting and Project Financing cu lo por realisa na Aruba y den resto di Caribe. E di dos “German-Caribbean Energy Conference” lo tuma lugar den cuadro di un mision comercial di Alemania organisa pa Camara di Comercio Aleman-Hulandes representa door di Sra. Alexandra Sierra y Sra. Elisa Gentzsch. Despues di un mision exitoso na 2018, e interes di empresarionan Aleman ta grandi pa t’ey un biaha mas na Aruba. E biaha aki e empresarionan lo introduci solucionnan inovativo ‘made in Germany’. E delegacion Aleman e a ñ a ki lo ta mas diversifica cu esun di 2018, extendiendo di turbinanan di biento chikito pa sistema di bateria, verf cu por zorg pa eficiencia den uzo di energia y solucionnan pa trata “brown algea” den Biogas. Banda di e conferencia lo tin oportunidad pa reuni cu e companianan Aleman den e transcurso di dianan 4, 5 y 6 november na Aruba y 7 -8 November na Corsow. Pa mas informacion y pa registra na e di dos “German-Caribbean Energy Conference” cu lo tuma lugar na Renaissance Convention Center, diamars 5


c: text/html

text:
Pronóstiko di tempu pa Kòrsou i bisindario bálido te djaweps mainta 6:00 o.l., 26 di mart 2020.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 26 di mart 2020.
Kompilá: djárason 25 di mart 2020, 05:00 o.l. (09:00 UTC).
Tempu: Shelu ta parsialmente nublá i durante di anochi i mardugá tin chèns leve pa algu di áwaseru, pero di poko importansia.
Temperatura máksimo lo alkansá 32ºC i temperatura mínimo 25ºC.
Solo ta sali 06:36 i ta baha 18:47 o.l.
Bientu: For di direkshon generalmente ost i moderá; forsa 3 te 4 (12 te 30 km/ora, 7 te 16 nudo). Den dia, ráfaga de bes en kuando te basta fuerte; forsa 5 (31 te 39 km/ora, 17 te 21 nudo).
Situashon general: Durante e próksimo dianan no ta antisipá desaroyo di nubianan signifikante riba nos region i un wer por lo general seku lo kontinuá riba nos isla.
Kondishon di laman: Moderá ku altura di olanan entre 1 i 1.5 meter (3 pa 5 pia). E olanan di mas haltu ta riba laman habri na parti nort di e isla.
Fenómeno spesial: Ningun.
Perspektiva te djabièrnè mainta: No ta premirá muchu kambio den e tempu.
Meteorólogo: Coffie

robotstxt: allowed

filter: keep


text:
MINISTERNAN A TENE NAN DI DOS REUNION KU E SENTRALNAN DI SINDIKATO I VBC.
MINISTERNAN A TENE NAN DI DOS REUNION KU E SENTRALNAN DI SINDIKATO I VBC.
Willemstad – Promé Minister Gilmar Pisas huntu ku Minister di Desaroyo Sosial, Labor i Bienestar Ruthmilda Larmonie-Cecilia a tene nan di dos reunion ku e tres Sentralnan di Sindikato i Vereniging Bedrijfsleven Curaҫao (VBC), na nòmber di Gobièrnu di Kòrsou ayera dia 14 di sèptèmber 2021.
E tres sentralnan di sindikato ta: Central General di Trahadonan di Kòrsou (CGTC), Sentral di Sindikatonan di Kòrsou (SSK) i Sentral Solidaridat Sindikal (SSS).
Durante di e reunion aki a trata e siguiente puntonan: Refineria, COHO 2.0, Bakunashon i e Departamentu di Labor.
Den un siguiente reunion lo sigui atendé e punto tokante di e Departamentu di Labor i dos otro punto adishonal.
E reunionnan aki lo kontinuá pendiente pa e formalisashon ofisial di un plataforma ku ta bai konsistí di Gobièrnu, Sindikato i doñonan di trabou.
E reunion a kana den un bon esfera kaminda tabatin espasio amplio pa kada partido por a dialogá i kompartí informashon ku otro riba e puntonan ku a bini dilanti.
E siguiente reunion lo ta aki dos siman.


text:
Crisis Team: e unico medida cu tin cambio riba dje ta e orario di Toque de Queda y orario di ciere.
Oranjestad 9 di october, 2020- Crisis Team di Gobierno ta informa cu orario di ciere a bira 11:00 pm y Toque de Queda a bira 12or madruga pa 5or di mainta.
Actividadnan plaña manera algun aki bou menciona unda musica ta wordo promociona, no ta permiti y lo actua riba esakinan segun e Afkondigingsblad van Aruba Ministeriële Regeling Calamiteitenverordening.
Diabierna:
Sandbar cu dj cash
Southbeach bar cu dj 101
Pa diasabra:
Sandbar cu D'licious Jerino Baas
Full weekend:
Lekker cu C-Zar Olarte
Cambio di orario di Toque de Queda no ta nifica cu e peliger di contrae covid-19 a pasa.
Cambio di Toque de Queda nifica cu nos ta riba bon caminda, e casonan ta bahando pero mester sigui traha pa mantene asina.
Relaha y kita e stress di siman na un forma responsabel y keda semper conciente cu e risico tey.
Aplica tur medida di proteccion pa bo proteccion, dibo famia y di Aruba completo.
Sigui cuida, Aruba ta conta cubo!


text:
MINISTER MADURO A REUNI CU GREMIO COMERCIAL RIBA E YUDANSA CU GOBIERNO LO KIER BRINDA NA COMERCIO
MINISTER MADURO A REUNI CU GREMIO COMERCIAL RIBA E YUDANSA CU GOBIERNO LO KIER BRINDA NA COMERCIO
Oranjestad – Dialuna Minister Maduro a reuni via Zoom cu gremio comercial ATIA, Camara di Comercio y AHATA hunto cu Departamento Economico, Departamento di Estadistica, Departamento di Finanzas y Innovation Officer, riba e yudansa cu Gobierno kier brinda pa e negoshinan chikito y mediano pa enfrenta e crisis cu COVID-19 ta trece cune.
Gobierno ta buscando fondo necesario
Durante e reunion e mandatario a splica cu Gobierno no ta conta cu un buffer financiero pa por yuda comercio enfrenta e crisis di Covid19, pero cu Gobierno ta trahando pa por yega na e fondonan aki via prestamo riba mercado internacional y via peticion conforme articulo 36 di Statuut via Hulanda. Minister Maduro a splica cu tur peticion ta den proceso.
Comison mixto pa stipula criteria y detayes
E mandatario a informa cu den Presupuesto 2020 a reserva e suma di 40 miyon florin pa brinda yudansa. Awor ta necesario pa stipula e criterianan y detaye di con e yudansa aki por wordo brinda bou di negoshi chikito y mediano. Minister Maduro a haci un invitacion na gremio comercial pa hunto cu e departamentonan di Gobierno forma parti di un comision pa presenta un plan con pa ehecuta e yudansa necesario. Di e manera aki preparacion ta wordo haci, pa asina cu Gobierno dispone di e fondonan necesario, por haya brinda e alivio. Diabierna awor Minister Maduro lo reuni cu e comision pa asina por scucha nan sugerencia.


text:
Ainda e sancionnan no a wordo lanta door di autoridadnan Mericano. Prome Minister mr. Evelyn Wever-Croes a señala cu autoridadnan Mericano ta hopi stricto pa lanta e sancionnan y cu nan kier cierto garantianan, y esaki ta un asunto cu gobierno ta trahando riba dje, of alomenos impulsando Citgo pa hacie, pasobra gobierno riba su mes no por traha riba e exigencianan aki.
E condicionnan of exigencianan ta dos. Prome Minister a menciona nan: e prome ta cu e sancionnan ta wordo lanta temporal y parcialmente pa termina e fase dos, cu condicion cu no ta bay den man di esnan cu ta riba lista di sancion, y di dos ta cu e placa cu wordo designa ta pa paga e empleadonan cu ta na trabao y esnan cu a perde nan trabao.
Prome Minister a splica cu si no cumpli cu e exigencianan di Gobierno di Aruba, si PDVSA of Citgo no por duna Aruba e garantianan aki, anto gobierno di Aruba no por haci mucho mas pa nan, pasobra e ta haciendo su esfuerzo pa lanta e sancionnan, y nan kier sa kico ta haci cu e placa despues y esey no ta aceptable pa gobierno di Aruba.
Pa gobierno di Aruba, e dignatario a subraya, e trahadornan ta na prome lugar. Gobierno a yuda nan cu e aspecto di belasting riba e lumpsum cu nan a haya pero lamentablemente si e situacion sigui asina, hasta e fase 2 lo por wordo lubida.
Prome minister a señala cu esaki ta hiba gobierno na wak kico ta bay pasa cu e refineria, y aki dos siman e lo ta biahando pa New York, pa reunionnan na ONU riba e tema di Derecho di Hende Muher, y mesora el a pidi un cita cu e abogado encarga cu e caso di e sancionnan pa e papia tambe riba esaki.
Prome Minister ta kere cu e circumstancianan nobo aki ta trece gobierno mas cerca di tuma un decision.


text:
E chauffeur burachi a bay for di e sitio pero a bolbe pa busca e plachi number pero polis a deteni
Diamars anochi a drenta informe di un accidente hit & run cu hende herida den Kamerlingh Onnestraat, mesora a dirigi tanto polis como ambulans na e sitio. Na yegada di e patruya a bin compronde cu e chauffeur di un Hyundai Getz biniendo for di pariba cu velocidad no a duna preferecia y a bay dal den banda patras di un Hyundai H1 van manda esaki bira 180 grado y pone bay dal y kibra un cura di cas. Un pasahero sinta den e van a resulta levemente herida y ambulans a presenta pa atende e victima ey. Un rato despues e chauffeur burachi a regresa pa kita e plachi number di auto y polis a probecha pa detene pa a ocasiona un accidente bao influencia y purba bandona e sitio di accidente.


text:
Oficina di Presidencia
E Oficina di Presidencia su enfoke principal ta pa provee un liderazgo y vision spiritual na Iglesia den tur su departamento, organisacion y institucionnan.
Pastor Calix Ashby, hunto cu su team di administrador, pastornan y otro empleado
ta representa e obra Adventista na Aruba. E Iglesia ta sirbi atrabes di su 12 congregacionnan, un School Adventista y su Agencia di Publicacion.
Pastor Ashby originalmente di Aruba, ta sirbiendo como e di 6 Presidente
di Mision Aruba desde 18 di January 2020.


text:
ÈRFPAGT
Domeinbeheer ta responsabel pa maneho di terenonan públiko, propiedatnan inmóbil i awanan teritorial di Gobièrnu. Domeinbeheer ta pèrkurá pa duna terenonan di Gobièrnu den diferente forma. Ta duna tereno pa bibienda, uzo komersial i uzo industrial prinsipalmente den èrfpagt i terenonan pa uzo agrario den forma di hür.
Na momentu ku Gobièrnu duna tereno den forma di èrfpagt, e tereno ta keda propiedat di Gobièrnu. En realidat Gobièrnu ta fia bo e tereno pa un sierto periodo. Den kaso di bibienda e periodo aki ta unu máksimo di 60 aña. Tur aña mester paga un kompensashon pa uzo di e èrfpagt: e kanòn di èrfpagt. E kanòn di èrfpagt ta un suma pa meter kuadrá, kual ta stipulá den e akuerdo di èrfpagt. Banda di e kanòn di èrfpagt bo ta paga tambe tur aña e impuesto di propiedat inmóbil (onroerende zaakbelasting). Esaki ta un impuesto ku no ta Domeinbeheer ta kobra, sino Servisio di Impuesto.
PROMÉ EMISHON DI ÈRFPAGT
Na momentu ku hasi e promé emishon di un parsela di èrfpagt, Domeinbeheer ta duna un disposishon na e persona ku derechi di èrfpagt. Ku e disposishon (beschikking) aki e persona ku derechi di èrfpagt ta bai notario pa traha i pasa e akta di èrfpagt. E notario ta pidi un revishon (inzage) serka Kadaster pa kontròl. Despues di paga tur kosto (entre otro kostonan di kuementu di midí, kanòn di promé aña i kostonan di notario) por pasa e akta di èrfpagt i ta registrá e èrfpagt riba nòmber di e persona ku derechi di èrfpagt na Kadaster.
OBLIGASHONNAN DI ÈRFPAGT
Si akaso bo tin tereno den èrfpagt, bo tin sierto obligashon:
Na momentu di e promé emishon (tereno sin konstrukshon) bo mester kuminsá ku konstrukshon denter di seis luna ku bo a firma e akta di èrfpagt na notario. E bibienda mester ta kla i habitabel denter di un término rasonabel.
No ta pèrmití pa uza e tereno pa un otro destinashon fuera di esun pa kua a otorg’é. Semper bai mester hasi petishon pa kambio den destinashon di tereno adelantá serka Domeinbeheer.
Mester paga e kanòn di èrfpagt anualmente.
HÜR
Gobièrnu por otorgá tereno den forma di hür tambe. Mayoria bia ta otorgá tereno den forma di hür pa metanan agrario. Emishon di tereno den forma di hür ta bálido pa un periodo di tempu stipulá adelantá, ku un máksimo di 5 aña. Pa emishon di tereno den forma di hür bo ta risibí un akuerdo serka Domeinbeheer. Ámbos partido mester firma e akuerdo. No mester di un notario pa firma e akuerdo di hür.
No por duna terseronan derechinan di hür. Si akaso un persona kier duna e derechi di hür di e parsela na un tersero, e hürdó mester duna un deklarashon den kua e ta indiká ku e ta deseá di distansiá su mes for di e parsela di hür òf un parti di dje, pa benefisiá un òf mas tersero. Domeinbeheer por skibi un deklarashon asina kual ta keda firmá pa dos ámtenar (testigu). Sinembargo, ta preferá un deklarashon skibí pa un notario.
Na momentu ku pasa e derechinan di hür riba nòmber di un tersero, e akuerdo di hür ku e hürdó bieu ta vense. Si akaso e persona na kua a duna e derechi ta deseá na kambia su derechi di hür pa unu di èrfpagt, e por hasi esaki konforme e prosedura di kambio di hür pa èrfpagt.
PREGUNTANAN FREKUENTE:
Mi kier bende un konstrukshon riba tereno di èrfpagt. Esaki por?
Si, den kaso ku un tereno tin konstrukshon ariba, bo por bende esaki. Na momentu di benta ta hasi traspaso di derechi di èrfpagt pa e kumpradó.
Mi por kumpra/ bende un parsela di èrfpagt bashí?
Nò, no por bende ni kumpra un parsela di èrfpagt bashí. Si akaso bo kumpra esaki e ta un kaso di okupashon ilegal.
Mi tin un parsela den hür. Mi por kambia esaki pa èrfpagt?
Segun maneho, por kambia un parsela den hür otorgá pa bibienda den èrfpagt. Pa esaki por hasi un petishon na Domeinbeheer.
Mi faktura di èrfpagt òf hür no ta kuadra.
Si akaso bo a risibí un faktura di Domeinbeheer ku no ta korekto, bo por tuma kontakto ku Domeinbeheer via telefòn, òf bishitá Sentro di Servisio Domeinbeheer.
DOKUMENTONAN NESESARIO
Sierto dokumento ta nesesario pa atendé kada kaso. Den e kaso aki, e dokumentonan ku sigur ta nesesario ta:
– Formulario di petishon (tuma i yena esaki na Sentro di Servisio di Domeinbeheer).
– Bo sédula òf pasport válido (na Sentro di Servisio di Domeinbeheer ta saka kopia di esaki).
– Stampia di 10 florin
Tene kuenta ku ta posibel ku den sierto kaso spesífiko tin mester di dokumento adishonal.
Klek aki pa atkerí e folder.


text:
E proposishon di minister Plasterk di Ulanda tokante un areglo di disputa den Reino Ulandes ta inakseptabel. Esaki pasombra e minister ta kombensí ku ora tin un disputa entre Reino i sea Kòrsou, Aruba o Sint Maarten, ta un organisashon no-independiente i ligá na e gobièrnu di Ulanda ta disidí ken tin rason si o no. I lokual ta mas inkreibel ta ku Den Haag ta liber pa rechasá e desishon. Esaki aparentemente Den Haag ta konsiderá komo demokrasia i bon gobernashon. Willemstad, Oranjestad i Philipsburg mester manda un mensahe bon kla pa e Ulandesnan: no ta akseptá e proposishon di minister Plasterk. E ta un insulto pasombra e ta kontra di tur prinsipio di demokrasia i estado di derechi.
Ta opvio ku e proposishon di minister Plasterk ta ekivalente na un karnisero ku ta disidí e mes si su karni ta bon i no mester di un inspektor independiente pa hasi esaki. Na mi manera di mira e aktitut arogante aki ta basá riba un grandesa kolonial di pasado ku Den Haag tin masha problema pa laga lòs. Durante di e último 4 añanan ami semper a lucha pa un un areglo di disputa ku ta independiente i ku no tin ni sikiera e sombra di ta dependiente. Tambe a lucha pa e desishonnan di e outoridat di disputa den Reino ta final. Nada ku Ulanda ta liber pa akseptá nan si o no. Ta esaki finalmente e 4 parlamentonan den Reino a para p’e.
Ta inkomprendibel pues ku awe ta pone e parlamentonan un banda i ta manda un proposishon ku no ta tuma e puntonan di salida di e 4 parlamentonan na kuenta. Pa kolmo ta manda e proposishon aki Raad van State (RvS) pa konseho mientras ku minister Plasterk su intenshon ta pa e mesun RvS disidí ora tin un disputa. Promé ku e proposishon aki a bai RvC, su vise Presidente a sali públikamente na fabor di e organisashon aki pa resolvé disputa den Reino. Segun e vise Predisdente tin dos departamentu den RvS ku ta independiente di otro i ta p’esei RvS ta independiente. Bèrdat e dos departamentonan ta independiente di otro, pero e organisashon RvS no ta independiente. Na di promé lugá nos no mester lubidá ku e Presidente di RvS ta Rei Willem Alexander ku tambe ta na kabes di Reino Ulandes. Kòrda ku ta trata aki di disputanan entre di Reino i Willemstad, Oranjestad o Philipsburg. Na di dos lugá, durante di e último siglo delaster un vise Presidente di RvS ta un èks polítiko di Ulanda. RvS ta prinsipalmente un órgano di konseho pa Den Haag i en bista di lokual mi a bisa anteriormente, RvS no ta independiente o a lo ménos no ta sin un sombra di dependensia di ‘politiek Den Haag’.
Un areglo pa disputa mester ta independiente, liber di kualkier sombra di dependensia. Ademas su desishonnan mester ta final. Kualkier proposishon ku ta desviá for di e puntonan di prinsipio aki ta no-demokrátiko i no-deseabel. Pa mas detaye riba kontenido pa un areglo di disputa mi ta referí na mi artíkulo anterior: https://alexdavidrosaria.blog/2017/01/16/no-dispute-mechanism-no-democracy-in-the-kingdom/


text:
Ora hende a perde paraiso, el a haya e tarea pa pone comunidad funciona a base di trabou. Adam y Eva a pone hende perde e beneficio di por biba sin ningun preocupacion pa mantene nan mes na bida.
Na careda nan mester a cuminsa traha paña pa nan bisti, busca cuminda pa nan come y un luga pa nan biba. Nan responsabilidad basico pa traha pa sostene nan mes, a cuminsa na e momento y ta e prome herencia cu un hende ta ricibi ora e nace.
Trabou ta dicidi pa sobrevivencia di hende y comunidad, cu awe mester reconstrui su actividadnan di produccion pa garantisa cu miembronan di comunidad por mantene nan mes na bida y tin e forma pa paga pa su cuminda, pa tur su gastonan personal incluso su cuido medico den e pandemia actual.
Na momento cu Covid-19 a paralisa produccion humano, paisnan mester a busca forma pa reemplasa trabou temporalmente. Pa haci esaki Gobierno mester a uza fondonan pa sostene fuente di trabou.
Gobierno Wever-Croes a entrega yudansa financiero na e fuente di trabou, cu ta comercio cu a keda sin e entrada cu normalmente economia como productor di placa pa un pais y su ciudadanonan ta genera.
Esaki ta mustra riba e realidad cu ta comercio ta e alma di economia. Comercio, cu ta liber na paisnan democratico manera Aruba.
Pa medio di e proceso comercial, economia ta haya contenido. E empresario ta presenta capital y bon maneho di su compania. E empresario tambe ta trahado. Si un empresario no traha, su negoshi ta kibra.
E empresario ta negosha den productonan, cu ta produccion di trabou di trahadonan cu ta empresario, pasobra e trahado ta bende su trabou cu e empresa cu ta paga cu un salario.
Mescos cu un hende no ta cumpra un articulo cu no ta bon den un tienda, un empresario tin e derecho pa rechasa mal produccion di un trahador.
Trabou ta dicidi riba entrada di un pais, cu ta trabou di Gobierno, cu mester atrae trabou pero percura tambe pa e empresanan cu e atrae, por mira bon resultado di nan inversion cu ta nan produccion pa e pais.
Ora un compania establece na un pais, e trabou di inversionista ta cuminsa pa e inversionista por paga su mes, paga su trahadonan y keda cu placa pa e negoshi no kibra. Si e inversionista establece su mes na un pais, cu ta kibra su negoshi, e mester cera su porta.
Aruba ta den e proceso di recuperacion, cu ta nifica cu mester normalisa e produccion nacional pa medio di trabou di parti di empresa y trahado.
E periodo 1 di Mei 2021 pa 1 di Mei 2022, mester bira pues responsabilidad di Gobierno pa aumenta e cantidad di empresa productivo loke lo aumenta cupo di trabou, cu lo depende di e responsabilidad di empleadonan cu ta entrega trabou como e producto cu nan ta bende cu companianan.
E calidad di e trabou cu ta wordo entrega door di empleadonan ta dicidi si Aruba lo por funciona como paraiso pa personanan cu pa impedimento legitimo manera salud y edad, no por participa na produccion economico.
Futuro pues ta depende di bon trabou colectivo di un comunidad.


text:
Awor cu parlamentario Chris Dammers di AVP no tin ningun argumento mas pa defende e malgobernacion di su partido, el a dicidi e biaha aki di recori na e asunto di ideologia di nos partido haciendo como sifuera cu su ideologia cristian democrata ta superior na tur otro na Aruba y den henter mundo.
Sinembargo tin un dicho cu ta bisa cu “bo tin cu practica locual bo ta predica” y aki mester mustra Chris Dammers riba e echo cu su partido AVP ta leu di cumpli cu e ideologia cristian democrata cu nan kier halsa y propaganda riba e ideologia social democrata di MEP.
Cortamento den subsidio
Ta imposibel di kere cu un partido cristian democrata manera AVP den nan gobernacion por a masacra un grupo grandi di hendenan vulnerabel den nos comunidad ora cu nan a corta drasticamente den e subsidio pa casnan di anciano perhudicando nos grandinan, a corta den subsidio di nos hendenan special, a corta den subsidio di nos huerfanonan na Casa Cuna, a corta den subsidio na fundacionnan cu ta trata adictonan kendenan a ser laga pa nan cuenta y benta riba caya y no a construi ningun cas social ni cas pa anciano durante e ultimo 8 añanan. Alavez e maneho desastroso di AVP a conduci cu miles di hogarnan no tin awa ni coriente debi na e locura di hedging di Gabinete Eman. Tur esaki ta parti di e ideologia cristian democrata di AVP, esta di pone un gran parti di pueblo sufri?
No ta respeta minoria
Echo ta cu AVP ta un partido anti-democratico cu ta funciona a base di liderazago di un solo famia, caminda un persona manera Chris Dammers nunca lo por yega na bira lider di e partido ya cu e no tin e fam Eman. Tambe na momento cu AVP ta den gobernacion, nan ta pasa riba cadaver mes pa impone nan maldad y practica di MEP-proof, ta trapa riba tur otro partido cu cuestiona nan, ta biba cu e pensamento constante di cu “ta nos ta manda”, pues no ta respeta minoria den Parlamento. Sin duda cu e practica di persecucion politico ta na orden di dia cerca AVP. Con bo por yama un partido asina aki democratico, ora cu nan ta uza forsa bruto contra manifestantenan cu ta haci uzo di nan derecho democratico pa protesta?
Pues locual Chris Dammers a publica ultimamente ta un barbaridad completo y ta muestra di e decadencia cu ta reina den su partido ya cu nan no tin ningun argumento sano mas pa hustifica e mal maneho cu nan a hiba durante e ultimo 8 añanan.


text:
Las Vegas – E famoso ex hungado di futbol americano y actor OJ Simpson mester a sinta 9 aña di prison na Nevada, pero a ser laga liber prome cu tempo.
Simpson tawata cera pa entre otro atraco arma, y maltrato cu un arma. Esaki a sosode na 2007, dilanti di un hotel na Las Vegas.
Durante un caso na juli Simpson a haya sa cu e lo sali di prison prome cu tempo, esta 1 di oktober. Algo pasa di mey anochi ela sali liber.
Simpson ta conoci di aña 1995, caminda e la wordo acusa di a asesina su ex casa Nicole Brown Simpson y su guy e tempo ey Ron Goodman.
Lovelock Correctional Centre a pone un video ariba Facebook, caminda por wak Simpson di 70 aña firmando papelnan pa e sali. Esaki a tuma luga diadomingo, manera nos a bisa caba algo pasa di 12’or mey anoxh
Pa cinco aña Simpson lo tin varios restriccion – door cu e lo ta bou supervision di su libertad condicional.


text:
Gaining International Work Experience | Edeline Berg
Manage episode 294676267 series 2801599
Den nos entrevista aki nos a tene un combersacion cu Edeline Berg - Communications Manager Asia Pacific Marriott International, ariba e topico di "gaining international work experience".
Edeline ta un passionate hotelier cu kasi 14 anja di experience den hospitality industry. Edeline su experiencia a cuminsa na Aruba na un edad hopi jong I despues a bay biba afo pa asina amplia su experiencia internationalmente. Edeline a traha den paisnan manera Hulanda, Spanja, Malaysia, Hong Kong I mas recien Singapore unda cu Edeline ta funciona como Communications Manager pa Marriott International, Asia Pacific.
Den nos entrevista Edeline a duna nos hopi tip di kico abo mester haci si bo ta desea di traha den exterior - Edeline ta splica cu stap pa bay traha afo ta cuminsa cu bo deseo pa haci esaki sigui pa tuma un accion riba esaki.
Nos a puntra Edeline kico ta top ingredientenan pa cu a dune exito den su carera den exteriro el a splica:
1. Sea habri pa adapta bo mes y siña di e cultura nobo
2. Tin empatia pa cu cultura y adapta bo mes na esaki
3. Tin pasenshi cu bo mes
4. Sea consistente
Den e entrevista aki nos twt tin Jandino Asporaat tambe cu nos un rato unda ela splica cu e secreto di mas grandi pa tin exito ta kere den bo mes, traha bo vision, pone bo meta nan y bay pe! Bo por logra tur cos bo pone bo dilanti!
Tune y haya sa mas!
Connecta cu Edeline y Jandino na:
https://www.facebook.com/edeline89
https://www.facebook.com/asporaatjandino
96 afleveringen


text:
Voorbereidend Wetenschappelijk Onderwijs (VWO)
Scol Publico
Dienst Publieke Scholen (DPS) ta dirigi y administra un (1) scol cu ta ofrece educacion na nivel di Havo y Vwo (te cu Vwo 3):
- Colegio San Nicolas
Alumnonan di Vwo 3 cu bay over ta sigui cu Vwo 4 na Colegio Arubano na Oranjestad. Mas informacion:
Scol Particular (subsidia pa Gobierno)
Stichting Middelbaar Onderwijs Aruba (SMOA) ta dirigi y administra un (1) scol cu ta ofrece educacion na nivel di Havo y Vwo, caminda bo por obtene un Vwo-diploma den seis (6) aña:
- Colegio Arubano
Mas informacion:
Scol Anochi
Stichting Avond Onderwijs Aruba (SAA) ta dirigi y administra un (1) scol cu ta ofrece bo e posibilidad pa den un (1) aña obtene cuater (4) certificado di Vwo cu ta necesario pa por wordo admiti na e Facultad di Derecho di Universidad di Aruba:
- AvondHavo Aruba (AHA)
Mas informacion:
Scol Priva
Stichting Onderwijs CombinA ta dirigi y administra un (1) scol priva cu ta ofrece educacion na nivel di Mavo, Havo y Vwo:
- Schakel College
Mas informacion:
Landsexamen VWO
Examenbureau di Departamento di Enseñansa Aruba ta dirigi y administra Landsexamen na Aruba. Landsexamen ta pa brinda tur esnan cu no por acudi na un scol regular (den dia of anochi) e oportunidad pa obtene un diploma na nivel di Mavo, Havo of Vwo. E diploma di landsexamen ta ekivalente na e diploma obteni na un scol regular. Mas informacion:
Wetgeving
Voorbereidend Wetenschappelijk Onderwijs (VWO) na Aruba ta reglamenta den e
Na aña escolar 2004/2005 a introduci “Ciclo Basico” y na aña escolar 2006/2007 a introduci “Ciclo Avansa”. A base di e resultadonan di scol, e alumnonan di HAVO por stroom door pa e di tres aña di Ciclo Avansa HAVO of Ciclo Avansa Vwo.
Noticia
- Ultimo dia pa inscribi pa Landsexamen 2022 (9/28/2021)
- Inscripcion online pa Landsexamen 2022 (9/1/2021)
- Reglamento di examen AVO 2021 (4/19/2021)
- Ultimo dia pa inscribi pa Landsexamen 2021 (9/28/2020)
- Inscripcion online pa Landsexamen 2021 (8/30/2020)
- Docentenan di Colegio Arubano ta prepara pa enseñansa online (8/27/2020)
- Colegio Arubano (7/22/2020)
- Graduacion 2019-2020 (5/20/2020)
- Het Schakel College wordt toegankelijker en start met tweetalig onderwijs (4/2/2020)
- Ultimo dia pa inscribi pa Landsexamen 2020 (9/26/2019)


text:
Bon biní
Realisashon i mantenshon di un atministrashon públiko ku ta funshoná bon i un estado di derecho demokrátiko, ta puntonan sentral di Ministerio di Maneho di Gobernashon, Planifikashon i Servisio Públiko (GPS).
P’esei Ministerio di Maneho di GPS tin un ròl aktivo den:
- halsa kalidat di servisio den gobièrnu, e.o. dor di ofresé produktonan di gobièrnu via un lokèt sentral;
- desaroyá i mantené un masterplan pa Kòrsou;
- halsa aksesibilidat na informashon p’e siudadano i pa gobièrnu;
- pèrkurá pa un aparato públiko fuerte;
- hasi gobièrnu mas efisiente;
- pèrkurá pa disponibilidat di dokumentu.
Komo siudadano lo bo tin mas kontakto ku e siguiente departamentonan:
- Departamento di Asuntu Públiko;
- Lokèt di Pèrmit;
- Archivo Nashonal;
- Ofisina Sentral di Statistik;
Ornelio A. Martina
Minister di Maneho di Gobernashon, Planifikashon i Servisio Públiko
Mas notisia
Wak tur e preguntanan
Wak tur video


text: KRALENDIJK – Reynold ‘Nolly’ Oleana, na final di e promé reunion, den su kalidat komo gezaghèber interino i presidente di Konseho Insular, a bisa ku ke hasi uso di e oportunidat pa gradisí tur ku a hasi posibel pa e reunion aki bira posibel. “A koperá ku otro inmensamente pa yega na konsenso. Ta hopi importante pa enbes di Konseho Insular, nos tin un sala di konsenso. Nos a yega riba diferente punto i nos a haña otro i yega na konsenso. Mi ta kere ku e Konseho Insular aki tin tur sorto di potensial, pa sirbi e komunidat aki dignamente. Pero tòg mi ta sinti algun asuntu ku mi ta kere di parti di Kolegio Ehekutivo, pa nan buta atenshon na dje, ta e parti di sumistro di informashon. Sumistro di informashon na tempu i kompletu. Esei ta alsa funshonamentu di nos Konseho Insular, i lo buta ku ora tuma un desishon, esaki lo ta hopi mas balansá. E otro sugerensia ta, ku durante e debatenan ku a bini dilanti, nos ta papia di e ‘uitsvoering model/raportage’, ku Konsehal Coffie a trese dilanti. Lo ta hopi importante, palabrá e programa di gobernashon i tambe a base di e programa di gobernashon, nos por pone kada bes, kada 3 luna, kada kuartal e ‘uitvoering raportage’. E ora ei tur hende sa kua akshon a keda tumá, kon leu nos ta den e proseso i kiko ta nos vishon mañan Dios ke. Kiko nos ke logra, pasobra esei tambe lo ilustrá ku por buta e fondonan disponibel. Esei a bini dilanti na diferente okashon awe. Hopi bia tin deseo pero no tin e fondonan disponibel pa realisá nan”, Nolly Oleana a bisa.


text:
YU’I KORSOU ILSE MARREVEE TA PRESENTA “HISTORIA DI KORSOU”
WILLEMSTAD - Despues di tres aña ku e yu’i Kòrsou Ilse Marrevee a traha riba e buki “Curaçao Geschiedenissen”, porfin esaki ta kla i ku e por a entregué na su pueblo.
Ilse Marrevee, ta bini di mayornan hulandes, pero a nase na Kòrsou na aña 1962. Su tata tabata duna lès na St. Thomas College. Ku su dos aña, el a regresá Hulanda. Na Hulanda e ta skirbi pa korantnan i ta hasi programa pa radionan tambe.
Tres aña pasa, Ilse Marrevee a disidí regresá su isla natal. Den promé instante e no tabatin intenshon di skirbi buki, pero despues di tres siman e idea a bini serka dje pa tòg skirbi un buki di Kòrsou. Pero kon e buki mester a bini, i ken mester a bai den e buki, Ilse Marrevee no tabata sa.
Ilse Marrevee a disidí pa skohe hendenan ku tin un “background” basta amplio, i di diferente gremio di nos komunidat. E personanan ku el a skohe ta konta parti di historia di nan famia. Ku esaki Ilse Marrevee ta kere di por a kubri gran parti di historia di Kòrsou.
Esnan entrevista ta Rose Mary Allen, Gibi Bacilio, Ram Boolchand, Agustin Diaz, Valdemar Marcha, Michèle Russel-Capriles, Jaime Saleh i Wim Statius Muller.
Banda di historia di e personanan ariba menshoná, tambe por haña fragmento nan for di vários buki di e konosido eskritor lokal, Boeli van Leeuwen. Konsientemente Ilse a skohe e teksto nan for di buki di van Leeuwen, pasombra e tekstonan no ta bini serka e personanan ku el a entrevista manera pobresa, yu’i djafó, kon bida dje yu’i Kòrsou ta etcetera.
Ilse Marrevee a bini ku historia di Kòrsou, ya ku e ta di opinion ku bo mester sa bo orígen promé ku bo skirbi di futuro.
Den e buki tambe por haña hopi foto mira for di kolekshonnan priva, komo tambe otronan ku Ilse Marrevee a haña via instansianan.
For di mañan e buki ta optenibel na bukhandelnan, kaminda por hañ’é den dos vershon, esta na hulandes i ingles.
Naturalmente Ofisina di Turismo di Kòrsou (CTB) a yuda den realisashon di e buki históriko aki di Kòrsou.
WILLEMSTAD - Ilse Marrevee ku su buki den man, instantenan promé ku e abordá un avion rumbo pa Ulanda.
« Terug naar Curaçao Geschiedenissen


text:
Teknologia aktualisá, e mes un estilo inkreibel.
Dos uso konsekutivo
IQOS 3 DUO ta ofresé bo dos uso konsekutivo sin tin mester di rekargá entre HEETS.
Rekargá lihé
E IQOS 3 DUO nobo ta ofresé bo e chèns pa rekargá bo holder hopi lihé, aktualmente esun di mas lihé riba merkado.
Edishon limitá
IQOS 3 DUO awor ta bin ku un diseño nobo briante di koper.
IQOS 3 DUO ta ofresé bo dos uso konsekutivo sin tin mester di rekargá entre HEETS.
E IQOS 3 DUO nobo ta ofresé bo e chèns pa rekargá bo holder hopi lihé, aktualmente esun di mas lihé riba merkado.
IQOS 3 DUO awor ta bin ku un diseño nobo briante di koper.
Sera konosí ku nos IQOS 3 DUO nobo.
Bo sa ku e satisfakshon di tabako keinta awor ta ofresé bo ku dos uso konsekutivo sin mester rekargá entre HEETS, sigurando ku esaki ta sinkronisá ku bo ritmo.
E IQOS 3 DUO nobo ta duna nos e holder pa rekargá mas lihé riba merkado i tambe mas di shen manera pa añadí aksesorio bo aparato pa asina bo hasi esaki úniko pa bo nesesidatnan.
IQOS 3 DUO ta e sistema di keinta tabako di mas elegante i personal Diseñá pa fit na un manera sublime den bo mannan, e ta duna bu mas di shen opshon pa personalisa esaki i hasi e di bo.
Siendo e marka di heat-not-burn mas preferí rònt mundu*, IQOS ta sigui evolushoná pa yuda bu disfrutá na un manera inkreibel di tabako.
Sin interuphon
Bo por disfrutá di un òf dos HEETS sticks sin tin ku rekargá e holder.
Mas lihé ku nunka
E IQOS 3 DUO nobo ta ofresé bu e chèns pa rekargá bo holder hopi lihé, aktualmente esun di mas lihé riba merkado.
Diseño Kompakto
IQOS 3 DUO ta e sistema mas nobo di keinta tabako di mas elegante i personal Diseñá pa fit na un manera sublime den bo bida, e ta duna bu mas di shen opshon pa bira parti uniko di bo bida.
Gosa di tabako, na bo manera.
IQOS 3 DUO ta ofresé bu dos uso konsekutivo sin tin mester di rekargá entre HEETS sticks.
Ku e LED indicator adishonal, ta masha fásil pa chek e státus di bateria di bo holder.
E ta duna bu e libertat pa skohe ki ora bo ke disfrutá bo tabako.
Teknologia aktualisá, e mes un estilo inkreibel.
IQOS 3 DUO ta diseñá pa dil ku un grado varia di temperatura, pa asina pèrkurá pa bo por usa bo aparato den tur tipo di kondishonnan di wer.
Su parti eksterior ta ofresé resistensia kontra shòk, i e opening di tèst pa strès ta ofresé un desempeño garantisá. Ku e LED indicator adishonal, ta masha fásil pa chek e státus di bateria di bo holder.
E holder ku ta rekargá e IQOS 3 DUO ta traha hopi lihé, i ta adaptá na bo ritmo di uso di bo IQOS.
Hasi'e di bo.
Evolushon teknológiko i bunitesa ta uni den e IQOS 3 DUO nobo. E mes un opening na banda di bo aparato, elegante, ta duna bo un holder kompletamente kapas di dos uso konsekutivo sin mester preokupá pa rekargá esaki. Hasi bo IQOS 3 DUO ainda mas inkreibel ku mas di shen opshon pa personalisa.


text:
Fin di siman pasa, e club di hobennan boluntario Rotaract Club of Aruba a bisa ayo na ‘board year’ 2020-2021 y a anuncia su directiva nobo pa aña 2021-2022. Den su discurso, e recien Presidente Björn Vrolijk ta priminti un aña nobo caminda cu lo pone mas enfasis riba Liderazgo, Cultura, Colaboracion, Salud y Bienestar y Resolucion di conflicto, pa finalmente “stimula y empodera otro pa forma e Boluntario Feliz”.
Rotaract ta un organisacion internacional pa hobennan cu ta promove liderazgo, etica, y pas na mundo. Funda dia 1 di december na 1991, Rotaract Club of Aruba ta conta awe cu 30 miembro activo for di diferente parti di nos isla, cu ta cla pa crea un impacto positivo den nos comunidad. E aña aki, porcierto, e club lo celebra 30 aña di servicio p’e comunidad di Aruba.
Den sercania di famia e anochi aki, amistad, coach di club, Interactors y Rotarianonan, miembronan di Rotaract Club of Aruba, Presidente saliente Tiana de l’Isle, a refleha riba un aña diferente y cu su desafionan cu a encontra den club y tambe comunidad henter.
Alabes, el’a recorda tur invitado presente di e resiliencia di e club, no obstante e situacion: A percura pa ehecuta y inova mayoria proyecto – adaptando n’e circumstancianan – pa sigura continuidad di e club.
Finalisando su discurso, e Presidente saliente a conmemora cada proyecto y miembro cu a sobresali.
Rebecca Maduro a wordo nombra como “Rotaractor of the Year 2020-2021” pa su esfuerso extraordinario. Club kier felicita Tiana de l’Isle pa su liderazgo y pa un aña exitoso.
Den mesun rosea, club ta anuncia e Presidente nobo Björn Jean-Pierre Vrolijk (29) pa aña 2021-2022. Como Vice-Presidente, Björn ya caba a mustra di tin e amor, capacidad y pasion pa guia e club ora cu e momento a exigi esaki.
E aña aki, su focus ta pa promove un club di boluntario hoben cu ta mas ‘Considerabel, Inclusivo y Responsabel’. Considerabel, teniendo cuenta cu e otro; Inclusivo, incluyendo tur miembro di comunidad; Responsabel, tur miembro tumando cuenta di nan accionnan.
Presidente Björn Vrolijk ta orguyoso pa presenta demas miembronan di e hunta di directiva 2021-2022:
Katinka van der Putten – Vice Presidente; Mary-Joan Wardlaw – Secretaria; Sunny Dodia – Tesorero; Jair Vesprey – Director di Relacionnan Publico; Rebecca Maduro – Directora di ‘Community Service & Professional Development’; Roslaine Everon – Directora di ‘Club & International Service’; Tiana de l’Isle – Immediate Past President.


text:
Jeon ta lansa cancion "Nunca Mas" version Bachata
ORANJESTAD – Diahuebs mainta, cu un concepto completamente diferente, Jeon ta lansa su version nobo di su cancion titula “Nunca Mas” na Spaño den genero di Bachata.
20 di Augustus Jeon a lansa su cancion “Nunca mas” na Papiamento, pa cual a crea un sensacion den 2 siman yegando 87.000 views riba plataforma di Youtube. Cu e acohida aki Jeon hunto cu su equipo creativo a traha riba un version na Spaño, despues di dos siman awe Jeon ta lansa e cancion aki pa tur su fanaticonan por disfruta un tremendo piesa bailabel cu un dushi ritmo pa disfruta riba dje.
E videoclip “Nunca mas” version Bachata a wordo presenta cu un concepto en Bibo “La Barberia Live” dirigi por medio di Edward Silberie y e cancion a wordo Produci por medio Rafa De La Cruz, Productor Dominicano cu ta residencia na Aruba


text:
Pueblo di Aruba un biaha mas por tabata testigo di un reunion maratonico, na unda 21 parlamentario a bin duna un show di un Parlamento critico, pero sin ningun resultado. Un biaha mas por a scucha e avalancha di maniobranan cu Otmar tabata haci den su maneho desastroso den Serlimar, pero enbes di presenta un mocion pa CONDENA tur e actonan di corupcion, mal gobernacion, patronahe politico, konkelmento cu cifranan y manipulacion, a resulta cu e gran issue di e reunion tabata un “hindervergunning”. Un “hindervergunning” cu tabata un di e exigencianan den e “bestek” na 2018, pero cu Otmar Oduber a laga saca for di e bestek. Djis pa beneficia su amigo personal y sponsor CTC, cu no a inclui e hindervergunning den su oferta contrario loke Johnson’s Enterprise SI a haci.
Aparte di esaki Otmar a peca y a desvia di por lo menos 7 ley. Ela comete actonan PENAL menciona den e.o. articulonan 2:344, 2:345, 2:353 y 2:354 dor di a pone e.o. e ley di Comptabilidad (articulo 25 inciso 4) completamente un banda. Pa colmo su colega di Finansas tambe a actua contra e MB cu nan mes a firma. Dicho MB a duna O.O. e autoridad pa desvia di un destaho publico y haci un “DESTAHO BOU MAN”, pero na final O.O. a duna su sponsor/amigo e proyecto di mas di 16 MIYON florin “UIT DE HAND”!
For di e contestanan y e documentonan presenta por a saca afo cu O.O. a haci su mes culpabel tambe di “MACHTSMISBRUIK” cu ta algo cu ta bay enpugna di nos codigo penal. Ora cu O.O. a ripara cu e oferta di su sponsor/amigo NO ta e oferta mas abou, ela bay over na “SJOEMEL” cu cifra. Esaki ta poni den un di e documentonan poni “ter inzage” durante e reunion publico. For di e documentonan claramente por a saca afo cu tanto ex-minister Otmar Oduber como e Raad van Toezicht no a actua conforme e articulo 7 di e ley riba Serlimar, cu ta bisa hopi cla cu Serlimar MESTER aplica reglanan di COOPERATE GOVERNANCE. Resultado ta corupcion na gran escala y e principio basico di Cooperate Governance, esta “fairplay” y transparencia absolutamente NO a wordo aplica. Y tur esaki cu bendicion di gobierno y di coalicion den Parlamento, cu awe kier mustra cu nan ta critico.
Ironia ta cu recientemente Parlamento a haya ta necesario pa, corectamente, dedica atrobe atencion riba e desaster cu e proyecto “Bo Bario” di Mike Eman, a ocaciona. Pero ora ta wordo confronta cu e desaster di Serlimar, ta prefera di hunga politica di avestruz. Nan a wordo bon informa riba e PORkerianan cu tabata sosode den Serlimar. Particularmente e lider di fraccion di MEP sin papia di sres. Vrolijk y Tevreden. Nan a ser informa den DETAYE kico tabata pasando, pero e tempo ey a scohe pa bay colga “vrolijk en tevreden” na O.O. y awor kier bin hunga e tigernan di papel. E dicho ta aplicabel den e caso aki cu ta bisa cu tin biaha mihó bo keda keto pa pueblo no haya sa con ingenuo bo ta, pa no usa otro palabra. Ta hopi ingenuo ora tende sr. Tevreden bisa cu e ta spera cu e incinerator chikito aki no bira un “kapitaalsvernietiging ” manera tabata e caso di Bouldin & Lawson. Ki hilaridad! No ta ABO mes a bay di acuerdo pa DESMANTELA e instalacionnan di B&L? Dicon sr. Tevreden no a pidi e minister e tempo ey, e 4 consehonan cu ta bisa cu e mihó solucion ta pa pone e planta bek den funcion, ya cu den un paar di luna lo por a cuminsa wak un alivio pa e pueblo di Parkietenbos! Y esaki cu un inversion relativamente hopi abou. Pero nooo, e issue importante ta e hindervergunning!
E gabinete Oduber 1 & 2, a percura pa un solucion duradero cu e planta WasteAway-plant di B&L, pero tur hende sa cu ta un BOYCOT FEROZ a caba cu esaki. Esaki a wordo confirma pa varios sentencia y WODC. Lastimamente mester tende un parlamentario di MEP bisa cu niun gobierno a percura pa un solucion. Durante e gabinete Oduber 1 & 2 e pueblo di Parkietenbos a conoce un alivio, esaki danki na e VISION cu a ser converti den un MISION.
Aki atrobe interes partidista a prevalece riba e interes general y awor esaki ta parce cu lo ta caso atrobe. Por a scucha cu lo bay haci masha hopi test na Parkietenbos, loke por cierto ta na su lugar, pero si realmente ta preocupa pa nos medio ambiente anto mester pidi pa haci testnan di e humanan toxico cu ta procedente for di WEB tambe. Pero eynan tur hende ta “muisstil”!!
Enbes cu a presenta un mocion cohunto di HENTER Parlamento pa CONDENA e CORUPCION Y MALGOBERNACION di Otmar Oduber, ta keda teima riba un hindervergunning. Y enbes di bin cu un mocion pa sigui cu e 4 consehonan di Serlimar y uno di PAHO pa rehabilita e WasteAway plant di B&L ta pidi mas plan atrobe. E autor di e Plan Integral y Duradero di Waste Managment ta e director actual di DNM, cu ta e consehero principal di e actual minister tambe. Pues stop di “beat around the bush” y haci loke mester ser haci pa e Pueblo di Parkietenbos. Y stop di defende e CORUPCIONNAN cu Otmar Oduber a comete den Serlimar. E parlamentarionan critico a perde tempo caba pa nan tambe bay entrega keho na OM, manera nos si a haci na december 2019 contra di e ex-minister corupto!
Partido UPP
Booshi Wever
1 oktober 2020


text:
Diasabra mainta a drenta informe di cu un persona a kima su curpa completo na Seroe Blanco, mesora a dirigi tanto polis como ambulans na e sitio. Na yegada di e patruya a tuma nota cu e victima full su curpa ta kima y a solicita presencia di ambulans cu maximo urgencia na e sitio. Na yegada di e patruya a bin compronde cu aki ta trata di un caso unda e victima a bay basha fuel riba e carbon papiando riba celular. Logicamente e “fume” di e fuel a ignita un explossion cu e radiacion di e celular y despues di e explossion a sigui cu un candela cu a atrapa full e curpa di e victima ela core pidi auxilio y lora su curpa riba e vloer pero ya e explossion y e candela a causa daño na su tejido di su curpa. Na yegada di e ambulans mesora a basha awa riba e victima pa fresca e curpa despues corta tur su paña y despues transporte cu urgencia pa hospital.
3 thoughts on “Homber a bay basha fuel riba pit papiando na celular y esaki a ignita un explosion cu a kima full su curpa!”
-
There is no potential threat; all scientific testing has established no dangerous link between mobile phones and fuel vapours. What are the actual dangers? Static electricity: … As you move across your seat you are creating static electricity, then when you touch the pump you can potentially ignite petrol or its fumes.
-
Mahinabo pa bo sende un bbq cu gasoline pa grill cuminda riba dje anto pa bende! Esaki ta un practica hopi malo y daniño pa bo salud. Unda Salubridad publico ta keda, dikon e take away nan aki por haci cos asina cu hende! No tin safety regulations y ni un aparato di paga candela na e sitio!
Foei !
-
Full di acuerdo cu Chana.


text:
Dios ta e husto hues cu ta paga cada hende segun cu e merece pa su actonan. E so ta mira curason di hende y sa loke nos ta pensa. Nos no mag di punta dede riba nos prohimo pasobra ora nos haci esey tres dede ta mustra riba nos y un ta mustra na shelo. Hopi biaha nos mes ta haci net e cosnan cu nos ta husga otro hende pe. P’esey awe den e Evangelio Hesus ta adverti nos pa nos no ta mescos cu e fariseonan y expertonan di ley cu ta papia un cos y ta haci otro. Pero Dios kier trece un cambio den nos bida. E kier cambia nos curason duro pa nos no sigui haci loke ta robes. Dios den Su inmenso bondad y misericordia ta desea pa tur hende wordo salba y haya bida eterno. Cerca Dios so nos alma ta na paz y ta den djE so nos por confia semper y deshoga nos curason cerca djE. P’esey rumannan laga nos pone tur maldad un banda y haci nos maximo esfuerso pa scohe semper loke ta bon y asina converti y cuminsa biba mas conforme e berdad, segun Palabra di Dios.
Oracion:Señor, pa intercesion di La Birgen di Fatima nos ta roga Bo pa nos por converti y cuminsa biba mas segun Evangelio di Cristo. Amen.


text:
FREEWINDS:
W. Aviation ta entrena su staff pa preveni Covid-19 di plama na nan facilidad pasobra nan sa e importancia di mantene nan staf y nan clientenansigur.
E numbernan ta sigi subi y baha , no solamente na Aruba, pero tur rond mundo, Covid-19 no ta bai ningún caminda. Peseydirectiva di W Aviation, e terminal aéreo priva di Aruba, a será convenio cu E Ministerio di Boluntario di Freewinds pa haya miho entrenamiento cu tin pa mantene e terminal aéreo sigur, dor di desinfecta cu D7. Arma cu e tecnología y e hermentnanprovee pa Freewinds, W Aviation sa con pa mantene su lugar sigur.
Anteriormente a duna W Aviation un kit di D7. E kit tin tur e herment y material necesario pa desinfecta cu e agente masefectivo cu ta mata bacteria y virus riba mercado, D7 of Decon 7. D7 ta capas di mata y neutralisa 99.9999% di tur virus y bacteria.
Pero e hermentnan so no ta suficiente. Ta clave pa haya e entrenamiento adecua den e uso di e material y herment pa taefectivo. Pesey a scohe dos empleado di W Aviation pa haya e entrenamiento y sabiduría necesario pa desinfecta e facilidad completamente.
Bon entrenamiento ta inclui teoría, preparación correcto y exacto di e solución D7, aplica e Df dor di spuit y hasi e lugar limpi después. Awor c unan tin e hermentnan y entrenamiento correcto, e terminal tin e habilidad di proteha e facilidad contra e importación di Covid 19 dor di personannan di exterior.
Marvin Silvania a bisa lo siguiente encuanto e entrenamiento ricibi di e Ministerio di Boluntario di Freewinds:” Bunitaexperiencia, algo nobo pa siña!. Nos tin mester di e información aki! Ta bon p asa kiko hasi y con pa hasie.E ta dunaboconfianza, Danki”
Leo Maduro, agente di rampa, a añadi:” E ta hopi bon! Nos mester di dje!E ta data hopi importante pa nos. Nos taFrontliners, nos ta topa cu hende cu por tin Covid, nos mester sacon pa maneha esaki.”
Desde comienzo di e pandemia e Boluntarionan di Freewinds tasigi e concepto básico di e fundador di Sciensologia, L.RonHubbard, cu ” un ons di prevención ta bal un ton di cura”
Pa asistencia di Freewinds pa ricibi seminario di prevención of training con pa desinfecta bo organización cu D7, por favor tuma contacto cu Deputy Port Captain di Freewinds na email: Susan.lora@ freewinds.org of na signal+1 727- 549-8104 of na cel 297 747-1613.
Pa haya sa con pa proteha bo mes y otronan, y con bo por mantene bo cas bo lugar di trabou sigur, bishita Th eHow To Stay Well Prevention Resource Center online nawww.scientology.org/staywell. Akinan por tur e pamfletanan di Staywell y pamfleta pa download y copia gratuitamente.


text:
ORANJESTAD - Durante tratamento di Presupuesto Supletorio cu a tuma luga dialuna den Parlamento di Aruba, Prome Minister Evelyn Wever-Croes a contesta y elabora riba diferente topico a base di preguntanan cu a bin dilanti den Parlamento.
Entre otro e situacion actual di Serlimar. Den un reunion preliminar di Prome Minister cu Serlimar, a trata e rumbo di e compania. Esaki por cierto tambe ta e meta y vision di Gobierno, esta: Pa Serlimar bira un compania cu ta haci ganashi pa paga su debenan y pa Serlimar bira e miho den e ramo di recogemento di desperdicio/sushi. Esaki ta beneficioso pa empleadonan y pa Aruba.
Riba e presupuesto supletorio tin 6.5 miyon florin pa Serlimar. Pa e aña aki esaki ta suficiente pa por cumpli cu pagonan di salario y gastonan operacional. Despues Serlimar lo bay traha riba cobransanan cual tambe ta cay bou responsabilidad di Serlimar. A base di esaki nan lo por cubri nan gastonan den futuro tambe, banda di locual cu Gobierno ta duna nan como presupuesto. Pues den futuro cu un maneho financiero responsabel, lo no mester tin discusion mas manera cu tabatin riba e 6.5 miyon florin.
Ademas, manera cu ta conoci, Serlimar ta den surseance van betaling y e plan cu ta trahando riba dje awo ta pa e debenan den surseance wordo paga den e proximo 1 pa 3 aña. Y pa locual ta debe di belasting, lo por cumpli cu ne den un periodo mas largo como cu ta Gobierno. E mision ta pa despues cu elimina e surseance, e compania por sigui fungi como Sui Generis, Prome Minister a duna di conoce.


text:
Diabierna dia 18 di december 2020 Bon Dia Aruba a publica un entrevista cu nan a sostene cu sr. Abrahams di VNO. Den e articulo Sr. Abrahams ta haci mencion di ta asisti un grupo di trabou temporal cu ta consisti entre otro di dos persona cu e ministerio hulandes di Asuntonan Interior y di Reino (Bzk). Sr. Abrahams tambe ta bisa enfaticamente den e articulo cu sra. Zaandam ta e “liason officer” pa Aruba. E grupo di trabou tin como meta prepara COHO y fiha un agenda di ehecucion pa e “landenpakket” cu a wordo acorda na e Black Friday 13 di november 2020.
Ta obvio pues cu sra. Zaandam lo ta esun cu ta e contacto entre COHO y e gobierno di Aruba. Den un articulo publica den Amigoe di Aruba dia 23 di december 2020 parce cu Minister-Presidente di Aruba a atende e denuncia di Booshi Wever encuanto nombracion di sra. Zaandam como liason-officer y segun Amigoe Minister-President lo a desmenti categoricamente cu sra. Zaandam lo ta Aruba su “liason officer”. Segun e Minister-president sra. Zaandam lo ta involucra den administracion di e “Landspakket”.
Atrobe nos ta wordo confronta cu un diferencia den “INTERPRETACION”, manera parce a bira custumber cu e gobierno aki. Ta fresco den nos memoria ainda e diferente “interpretacion” cu e presidente di Parlamento y Minister-President a duna en relacion cu e infame votacion pa retira un Minister. Pues aki ta surgi e pregunta kende ta papia berdad. Lo Bon Dia Aruba lo a interpreta e declaracion di sr. Abraham robes of Minister-president no tin probelma pa sigui e ehempel di Pinocchio atrobe. UPP sinembargo ta puntra su mes ta kende realmente a apunta e “liason-officer”, Aruba of Hulanda. Den un gobierno cu ta wordo rigi pa transparencia lo mester a bira cla for di un principio kende den e grupo a wordo apunta di parti di Hulanda y kende “namens” Aruba y con bin a yega na e “vertrouwenspersoon” di O.O?
Si encaso sra. Zaandam a wordo apunta pa Aruba anto ta hopi remarkabel cu Minister Presidente no a reacciona corda refuta loke cu UPP a trece padilanti tocante e laso hopi estrecho cu O.O tin cu e persona en cuestion. Sra. Zaandam lo mester por tabata completamente na altura di e corupcionnan, labamento di placa, abuso di poder cu O.O ta wordo acusa di dje y sin papia di e influencia enorme cu O.O tin den e gobernacion aki. Si di otro banda enberdad sra. Zaandam NO a wordo apunta dor di Aruba como e “liason officer” di Aruba pero di Hulanda, anto esey kiermeen cu nos autonomia ta totalmente na filingrana. Te hasta den nombracion di e “pottekijkers” di Aruba, Hulanda tin e “ULTIMO PALABRA “!!
Ainda tin hende kier laga nos kere cu e acuerdo traicionero y strangulante cu e Minister Presidente di Aruba, sra. Croes a firma cu Hulanda no a laga nos Status Aparte na werki. Ta p’esey mas lihé cu ta posibel mester cambia e rumbo con ta goberna nos Pais. UPP ta ofrece e REBOOT 2.0 na unda dentro di 3 aña nos mester ta “back on track” y cu nos propio hendenan! Y e unico manera ta mara mannan di e politiconan dor di introduccion di reglanan estricto di Bon Gobernacion. Cu esaki nos por benta e garoti afo y percura pa e NORMAL NOBO pa e politiconan cu lo conduci pa “UN MANECE NOBO PA E PUEBLO ARUBANO!!
Lider di UPP
Booshi Wever
20 december 2020


text:
KRALENDIJK – Ku hopi entusiasmo direktor Maurice Adriaens di Tourism Corporation Bonaire (TCB) fin di òktober a habri e temporada nobo di krusero. El a bisa ku Boneiru lo bin haña un oumento supstansial den kantidatnan di turista krusero, i el a menta e sifra 400.000.
Luna ku a kaba tambe a lansa dos proyekto nobo di hotèl i Courtyard Marriott a habri su portanan.
Empleo
Tur ta bon pa ekonomia i empleo. Tòg poko poko ta tende otro zonidu tambe. Asta for di e ramo di turismo mes tin atvertensha ku Boneiru no ta un isla pa turismo masal. Pa falta di playa hanchu di santu Boneiru no mester konsentrá primariamente riba e turista di playa, pero e turismo di sambuyamentu a yega su límite. E kantidat di turista ku ta oumentando por tin konsekuensha negativo pa e kalidat di e naturalesa protehá (di bou di awa).
Marriott
General manager Koen Hietbrink di Courtyard Marriott hotèl ta pensa ku e sektor tin bon idea den ki direkshon turismo mester bai. “Na Bonhata (organisashon di hotel, red.) i TCB tin un ambishon pa desaroyá e produkto Boneiru. No bai solamente pa sambuyá pero tambe pa e universalidat di e isla.”
Na apertura di Courtyard kuminsamentu di desèmber a enfatisá ku esaki ta e promé hotèl na Boneiru di un kadena internashonal i ku esaki ta bon pa e isla. “Nos tin un grupo grandi di wéspet fiel pa nos hotèlnan ku nos por buska pa bini Boneiru tambe.” Pero esaki no ke men ku ta bai den direkshon di turismo masal. “Nò, sigur nò, pasobra e isla no ta kuadra ku esaki.”
Hietbrink ta kere ku e outentisidat i universalidat di Boneiru ta atraé un otro tipo di turista. E no ta niun tiki pro e konsepto di all inclusive, kaminda e wéspetnan no ta baha for di e tereno di e hotèl. “Mi no ta kere den all inclusive, pasobra esaki no ta hasi nada pa e destinashon.”
Turismo di krusero
E turismo di krusero lo sigui krese. Na 2018 na e Zuidpier adaptá por mara e barkunan di mas grandi. E ora ei por ehèmpel Disney Cruises tambe por yega na e isla. Esaki ke men ku riba sierto dia tin 6000 turista ta kana rònt riba un dia, ounke no ta tur pasahero ta baha for di bordo. Huntu ku e turistanan ku ta bin sambuyá esaki ke men ku banda di ambiente den sentro di Kralendijk lo tin hopi preshon riba un isla ku apénas 20.000 habitante.
Preshon riba ekosistemanan
E preshon aki a kousa problema kaba den sierto área di e parke di bou di awa, Wijnand de Wolf, manager di Bonaire National Marine Park, ta bisa. “Ecosistemanan tin un sierto kantidat di peso ku nan por wanta.”E ta mustra riba Klein Bonaire i Lac, wetlands protehá, ku ta ‘bou di preshon’ pa motibu di e hopi bishitanan. De Wolf ta vigilá e oumento di turismo krusero tambe: “Nos mester traha plan pa esaki.”
TCB tambe ta konsiente di esaki. Segun Adriaens ainda tin sufisiente espasio pa krese den ‘turismo di riba tera’.
Outor Gijs van den Heuvel


text:
E ta un cara conoci na Aruba. Guido ‘Gandola’ Carlo (35) tabata polis pa 3 aña prome cu el a bira conoci como un MMA fighter y ultimo un bodybuilder, awor oficialmente reconoci como uno profesional. “Si tin un cos cu mi ta lamenta den mi bida ta di no a sigui studia despues cu mi a sali for di cuerpo policial. Mi intencion tabata di studia HBO rechten cu specialisacion den criminologie, pero ora cu mi no por a haya e chens pa haci esaki buiten bezwaar, mi a retira. Mi a traha un tempo na bufete di abogado di mi tata como juridisch medewerker y actualmente ta fungi den e departamento di city inspector”.
MMA Fighter to Bodybuilding
Asina leu cu e por bay den su infancia, e ta corda su mes como un mucha semper activo den diferente deporte manera futbol, judo, basket, atletiek y surfen.
“Aunke mi tabata hopi flaco di naturalesa, mi tabatin e tin e suerte di tabata toch atletico. Mi a practica MMA di 2007-2011. Cu mi background di Judo, semper mi a encanta e peleanan di UFC (Ultimate Fighting Championship) cu mi tabata wak desde cu el a cuminsa den añanan ‘90” y un fan grandi tambe di fan grandi di WWE (World Wrestling Entertainment)’. E ta corda con como mucha e tabata facsina tambe cu e peliculanan di arte marcial di Bruce Lee. Su compromise mas stabil cu su entrenamento den un gym a yega hunto cu cambio den su bida.
“Na 2012 despues cu mi a divorcia mi a drenta gym full time. E tabata un ‘outlet’ p’ami y alavez mi a namora cu e arte y proceso di ‘build bo body’ riba bo mesun terminonan. Den MMA mi tabata depende riba otro persona pa train pero den bodybuilding mi por a depende riba mi mesun ‘input’ y disciplina. Mi a competi na 2012 y atrobe na 2014 pero na 2015 mi a echt tume full na serio y awor mi tin 2 pa 3 aña dedicando tempo completo na bodybuilding.
E transformacion di guido
El a topa cu potretnan di su mes un poco mas cu 20 aña pasa y claro cu e diferencia cu e ta mira no ta djis na su edad, pero na e forma con el a ‘build’ su mes na e curpa cu e tin awe. “E unico manera bo curpa por cambia realmente ta si bo dedica bo mes na un ‘balanced diet’ y un ‘calculated training regimen’. Y esaki mester ta algo constante henter aña y no solamente pa un temporada”.
Den mesun rosea e ta agrega cu esaki ta loke ta haci cu e sport aki ta algo costoso. “Bo ta gasta HOPI placa na por ehempel webo, galiña, carni, pisca, turkey y berdura pa por sigi un ‘restricted diet’ pero tambe bo mester cumpra bo suplementonan cual ta necesario y caro. E parti di massage/ therapy tambe ta uno masha importante cual hopi atleta no ta tene cuenta cune cual tambe ta uno costoso. E ta djis imposibel pa un atleta amateur of profesional por prepara su mes adecuadamente sin e sponsornan necesario pa cual motibo mi ta gradicido na mi sponsernan fiel.
Bodybulding & Droga
Guido ta reconoce cu mundialmente mira, e “performance enhancement drugs” (PED) ta un taboo ainda pero realisticamente e ta pasa tur caminda incluyendo na Aruba y hasta den Olympics. “Den mi opinion e ta un escogencia personal cu cada persona mester tuma pa su mes dependiendo di su meta y preferencianan.
Naturalmente un curpa ta yega su limite y pa sobrepasa e limite aki, e PED ta yuda y duna un ‘extra boost’ den porformance y/of results. Pero mester realisa cu e PED aki sigur no ta un ‘wondermiddel’ pero ta djis duna un ‘extra edge’. E uso di PED por bai robes ora tin abuso y uso riba termino largo sin tuma e pasonan necesario despues di usa e PED p’asina regula tur hormona y normalisa e funcionnan di bo curpa cual ta conoci como e post cycle therapy (PCT).
Bodybuilding & Famia
“Mi ta un esposo di 5 yiu, 3 yiu di mi mes y 2 di criansa. 4 mucha muher (13,10,10, 9 aña) y mi yiu homber (4 aña) kende ta autista. E unico manera mi ta logra den e sport aki ta danki na mi casa Evelyn Carlo kende ta cushina tur mi cumindanan, cuida di e muchanan y tambe yudami den cualkier otro aspecto di e deporte. Ora di prepara pa competencia mi no tin mucho tempo liber pa mi famia y tampoco pa mi mes paso e unico cos cu mi ta haci ta train (3 ora pa dia) y pecura pa mi come 6 cuminda pa dia cual ta cada 3 ora. Mi no ta un persona cu ta trip hopi of bebe alcohol, unico cos cu mi ta gusta haci ta bai cinema of ta na cas cu mi famia.
Mi ta gusta dedica mi mes full na mi sport, esnan cu conocemi di berdad sa cu mi ta tume echt na serio dus ‘eat, train, sleep, eat eat and repeat’!!!! Mi yiunan sa caba cu semper Papa ta riba diet y tur dia Papa ta bai gym pero semper mi ta percura pa mi tin tempo pa nan y tambe pa mi casa kende no ta solamente mi casa pero tambe mi amiga, chef, coach, nutritionist, manager y mucho mas. Mi ta sacrifica hopi di mi bida personal y familiar pero manera nan ta bisa “no sacrifice, no glory”.
Guido awor profesional
Recien Guido a comparti cu tur su fanaticonan cu el a logra su Elite Pro Card den bodybuilding, cual ta un logro cu e tabata anhela masha hopi mes. “Esaki ta nifica cu awor mi ta un professional bodybuilding athlete den e liga nobo di IFBB elite pro y awor mi por cuminsa competi den e pro class y tambe bin na remarca pa gana placa. Dus como amateur nos no ta gana placa pero awo tur top 6 den e pro elite classnan ta gana placa p’asina toch cubri parti di nan training y preparacion y tambe ta hacie mas facil pa haya sponser.
Pa awor mi lo kier concentra riba e Giovanni Classic cual lo tuma lugar na Aruba mes na Augustus 2018 pero mi ta desea di competi tambe den algun competencia na juni, juli y augustus den region cu lo por ta posibel unicamente cu e sponsoringship adecua. Mi speransa ta sigur di por logra e patrocinio otro aña pa logra competi y asina cualifica pa e mundial cual lo tuma lugar na Spañe na september.
Mi no tin echt un rolemodel den e sport aki pero locual p’ami ta hopi importante ta semper mi ta purba di inspira otro persona pa nan sigui nan soñonan of haci locual nan ta desea di haci. E personanan cu ta haci esaki manera ami ta desea di hacie ta: Dwayne “the rock” Johnson, Arash Rahbar, Barak Obama, mi defunto welo Antonio Carlo y mi yiu homber Guido-Alessandro Carlo.
Algo pa tur hende
E deporte aki no tin edad mirando cu bo por cuminsa relativamene jong y sigui practice te na un edad bastante halto. Awendia tin atleta di 16 aña pero tambe di 73 aña dus e deporte aki no conose barera di edad, religion, sex, of race. E ta pa cualkier persona cu kier mehora su estado fisico y na e manera ku e mes ta desea. Si bo kier cuminsa e deporte di bodybuilding of cualkier otro deporte, bo mester duna 100% di bo mes paso si abo no hacie, ningun hende ta hacie pabo.
Nos bida ta cortico y semper bo mester haci locual ABO kier haci y esey por ta bodybuilding of ballet pero una ves bo kies bo deporte/hobby hacie ku pasion y honor. Bodybuilding ta un manera masha dushi mes pa no solamente bo mustra of sinti miho pero tambe pa cuida bo salud cual ta un di e cosnan mas importante den nos bida. Educa bomes semper y no djis haci loke hende ta haci of ta bisabo pa haci. Just do YOU y enjoy the process!!!!!!!
Evaluacion
Un bodybuilder ta wordo evalua riba su presentacion di : massa, definition, proportion, symmetria y presentacion riba stage. E atleta cu por trese e miho balance den tur area ta ken lo wordo eligi como e ganador. Door di mi haltura mi areanan menos fuerte ta mi brasa y pianan. Pero mi a traha duro riba nan y ta sigi traha duro riba nan y hasta mi a sa di gana best legs na mr. Aruba 2017. Mi ta hopi realistico y eerlijk cu mi mes y pa e motibo aki mi sa kico mi mester traha riba dje y lo mi sigi traha riba dje. Mi parti fuerte ta mi doorzettingsvermogen, dedicacion, consistency, perserverancia y tambe mi forsa fisico ta locual ta dunami e chens di train duro y nunca ‘give up’ riba mi mes.
Logronan
2012
- Winner Beginner Tall Class
- Beginner Overall Champion
- 2nd Heavyweight Mr Aruba
- 2nd Heavyweight Hercules (Corsow)
2014
- Top 15 amateur mr. Olympia (Mexico – physique class)
- Heavyweight Champion Mr. Aruba
- Top 6 Super Heavyweight class(St. Maarten – Central American and Caribbean Championships
2015
- Winner Heavyweight Class – Mr. Aruba
2017
- Mr Aruba 2017
- Best Legs Heavyweight Class
- Beginner Overall Champion
- 2nd Heavyweight Mr Aruba
- 2nd Heavyweight Hercules (Corsow)
Mi kier agradeci mi sponser pa nan confiansa
Giannis Nutrition Center | Clinical Massage Aruba | Hardcore Gym Budget Car Rental | Q-Safe Safety & Security Management VBA JEY Constuction


text:
Geplaatst op 19 June 2020 dor di Ministerio Asuntunan General i Promé Minister
WILLEMSTAD – Kolaborashon internashonal ta algu krusial pa logra kombatí trafikshon di droga i krímen transnashonal. Na komienso di e aña aki Merka ya a anunsiá di bai intensifiká su aktividatnan pa kontra-arestá kontrabanda di droga den e region aki. Ta trata aki di un aktividat ku tabata planiá kaba pa tuma lugá den region di Karibe. Reino Hulandes ta parti di e 22 partnernan ku huntu ta forma e ‘Joint Interagency Task Force – South’ (JIATF-South) ku e propósito pa kombatí kontrabanda di droga pa medio di bon kolaborashon. Gobièrnu ta sostené tipo di aktividatnan manera esaki, ya ku Kòrsou ta benefisiá di e echo ku efektivamente ta atendé krímen organisá.
For di 2 di mart 2000 a yega na un akuerdo di kolaborashon entre Reino Hulandes i Gobièrnu di Merka pa haña akseso na i hasi uso di e fasilidatnan na Antia Hulandes i Aruba pa di forma aéreo kombatí trafikashon di droga. A base di e akuerdo aki avionnan Merikano ta hasi uso di e asina yamá ‘forward operating locations’(FOL) ku ta lokalisá na e aeropuertonan di Kòrsou i Aruba. E akuerdo ta duna solamente outorisashon pa ehekutá buelonan ku ta vigilá, monitoriá i lokalisá transportashon di droga. No tin arma riba e buelonan aki.
Pa motibu di un oumento relativamente grandi di e kantidat di kilo di droga ku ta interseptá últimamente, a disidí pa temporalmente amplia e kapasidat di FOL. Entre òktober 2019 i desèmber 2019 por ehèmpel a interseptá 12.060 kilo di kokaina i 184 kilo di mariwana ku un balor di mas ku 314 mion dòler, i entre mei 2020 i yüni 2020 ya a interseptá 8.269 kilo dorga balotá na 219 mion dòler. Ta trata di un ampliashon temporal di 4 avion, esta un E-3 Sentry (AWACS), un E-8 Joint STARS (JSTARS) i dos ‘tankvliegtuig’. Pa operashon di e avionnan lo reforsá e base di FOL ku 150 tripulantenan i personal di mantenshon den e lunanan benidero.
Gobièrnu ke enfatisá un bia mas ku e aktividatnan di kombatí droga tin di haber ku oumento di trafikashon di droga den region di Karibe i ku no lo tolerá ku ta hasi uso di su teritorio pa nada otro ku no ta solamente nesesario den kuadro di kombatimentu di droga.
Durante e promé dos simannan ku e personal yega for di Merka nan lo mester mantené nan mes na e kondishonnan mará na e instrukshonnan di COVID-19.


text:
Redaccion di Bon Dia Aruba a acerca sra. Grace Maduro den cuadro di e entrevistanan cu nos a tene relaciona cu Dia Internacional di Hende Muher, pa scucha di su persona con e ta mira e desaroyonan na Aruba, cu tin di haci cu posicion di hende muher den nos sociedad y economia.
Grace Maduro, na 60 aña di edad, tin un carera amplio su tras, tanto den sector (semi)publico como priva. El a cuminza den Recurso Humano na gobierno, tabata hopi aña manager di Recurso Humano di Hospital, a traha como consultora cu KPMG y a bira gerente di e empresa mas grandi di Aruba den landscaping, como co-propietario. Banda di esey e ta miembro di Beheerraad di Corte di Husticia y ta actualmente activo den coordinacion di Sociaal Crisis Plan y ta envolvi tambe den e proyecto Leerorkest, cu ta hiba educacion musical na nos scolnan. Banda di tur esaki, e ta hibando su bataya personal cu cancer.
BDA: “Un promer pregunta tabata tocante bo experiencia cu trabao den ambos sector. Tin diferencia clave entre sector publico y sector priva pa e manera cu ta trata hende muher?”
Grace: “Realmente actualmente mi no ta mira tanto diferencia. Den pasado gobierno tabata paga hende muher menos pero esey nos a laga leu nos tras. Den sector priva, unda hopi di e empresanan mas grandi tin un estilo di management basa riba e cultura empresarial Mericano, e enfasis ta mas riba si bo ta capaz di eherce e job, y esey ta automaticamente mara na cierto pago. Unda si por tin desigualdad ta con facil, of no, un hende muher ta yega na top. Mester bisa cu nos ta carece di bon research riba e tereno aki. Loke si nos por bisa cu den ultimo tempo nos ta mira mas tanto hende muher cu bon educuacion ta penetra den top di gobernacion y empresanan. Esey lamentablemente tin relacion tambe cu e hecho cu e studiantenan masculino pa un parti importante no ta caba nan estudio, cu resultado cu e presencia di hende muher cu estudio superior a bira hopi mas fuerte. En todo caso, na e momento aki por mira cu hopi mas hende muher ta yega na top den ambos sector, basta cu banda di bon scol nan ta dispuesto di ‘go the extra mile’ pa yega na nan meta. Y ya cu den hopi caso nan ta keda mas tanto cu e responsabilidadnan di hogar tambe, esaki ta un extra peso pa nan.”
“Sin embargo, e tendencia positivo aki di mas muher na top no ta e unico cos cu nos ta mira. Loke pa mi ta preocupante ta e falta di liderazgo cu bo ta mira tanto den sector publico como priva, mas fuerte si den e promer menciona. Esaki tin di haci cu e forma con e poder politico ta obliga e aparato opera, unda scoge pa lider fuerte na e departamentonan no ta un prioridad, al contrario. Pero mas en general tambe, bo por duna hende yen di curso di management, pero ta nan mes mester tin e den nan pa mustra e iniciativa y audacia cu esaki ta exigi, y esey ta falta hopi. Esey ta hiba nos naturalmente tambe na e forma con nos ta educa nos hubentud, unda no tin enfasis riba pensa pa bo mes y mustra iniciativa.”
BDA: “Banda di bo responsabilidadnan multiple bo a bin topa tambe cu e enfermedad cu nos tur ta teme, cancer. Con el a afecta bo y e cosnan cu bo ta desea di haci? Nos ta ripara cu bo ta hopi activo, a pesar di tur cos.”
Grace: “Naturalmente bo ta pasa den tur e mal momentonan cu un pacient di un enfermedad asina serio ta pasa. Bo ta realisa bo cu bo bida no ta terminando talvez inmediatamente, pero cu e ta terminable; un dia bo no t’ey mas. Un di e cosnan cu si mi a haci inmediatamente ta entrega e yabinan di e compania na mi yiunan, cu ta comparti e gerencia awor. Pero mi a keda cu mi responsabilidadnan como miembro di Beheerraad di Corte Comun di Husticia, algo cu mi ta considera un honor, y recientemente mi a ser acerca pa duna un contribucion na e Plan di Crisis Social, loke mi a acepta tambe. Logico cu bo no por haci tur cos bo mes, bo mester tene cuenta cu bo condicion y ta importante pa defini kico si bo ta haci ainda y kico otro hende lo mester haci. Bo mester siña maneha bo tempo di un manera cu bo no a pensa te awor. Pa loke ta e plan di Crisis, esey ta un tema cu riba su mes bo por papia henter un dia ariba. Laga mi bisa cu falta hopi trabao pa haci ainda, sigur riba tereno di coordinacion y comunicacion entre entidadnan, y mas cu tur cos cu e confianza cu mester ta e base mutuamente.”
BDA: “Tambe bo ta envolvi completamente cu e proyecto di musica ‘Leerorkest’ cu proximamente ta haya un ampliacion grandi cu e acceso na e scolnan di SKOA. Otro pasion di bo?”
Grace: “Si, pero aki tambe, bo mester haci loke bo por y confia riba e trabao cu otronan ta haci. Educacion y forma pa prepara nos hobennan pa nan futuro conoce diferente forma, y musica sigur ta algo sumamente importante. E ta siña mucha cu ta bon cu e ta expresa su mes, y ta un di e rutanan via cual un hoben ta siña haya confianza den su mes. Nos tin un tremendo apoyo di Hulanda unda e proyecto a origina, pero finalmente nos mester haci e trabao duro aki, ya ta logrando.”
“Finalmente, bolbiendo na e tema di liderazgo. Ser lider ta significa papia sin miedo y indica e rumbo pa bay. Nos mester educa nos hubentud pa pensa y actua sin miedo, y pa esey un ambiente sano y sigur den nan hubentud mester ta un prioridad. Como sociedad, nos mester siña deal cu nos problemanan pa nos por cura; ta pesey problema manera abuso di mucha no por keda scondi y mester atende esaki activamente.”


text:
GOBIÈRNU DI BONEIRU TIN ATENSHON PA SALÚ DI DEPORTISTANAN
GOBIÈRNU DI BONEIRU TIN ATENSHON PA SALÚ DI DEPORTISTANAN
Kralendijk— Gobièrnu di Boneiru tin atenshon pa salú di deportistanan lokal i ta sigui investigashonnan ku ta andando. A surgi konsternashon despues di un episodio di e programa Zembla, un programa di televishon na Hulanda, kaminda ku a bisa ku no por duna siguransa ku e rùber ariba kanchanan ku yerba artifishal no ta malu pa salú.
Minister di Hulanda Schippers di Salubridat Públiko, Bienestar i Deporte a aserká Instituto di Reino di seguridat i medio ambiente, RIVM, pa opinion tokante esaki i a pidi RIVM un investigashon adishonal. Ta spera e resultado di e investigashon aki esaki promé ku fin di aña kaminda pueblo Boneriano tambe lo haña mas klaridat.
KNVB, un organisashon deportivo na Hulanda ku mas di 1.2 miyon miembro i bon konosi den e mundo di futbol, i RIVM por lo tantu ta sigui riba e punto di bista ku e rùber aki no tin rísiko pa salubridat públiko i no tin motibu pa stòp di hasi uzo di e vèltnan ku tin e rùber aki riba dje.
Nan ta konsehá e hungadónan pa despues di trein òf wega di bala pa nan dal un baño i bisti paña limpi manera ta e kustumber di deportistanan. Ta pidi tambe pa evitá laga muchanan hunga ku e rùber aki.
Gobièrnu di Boneiru ta siguiendo e situashon ku atenshon i lo tuma medida i akshon di inmediato si resultá ku esaki ta nesesario.


text:
29-2019 – KVK: Comunidad comercial no ta contento cu desicion pa kita BBO for di recibo
Oranjestad – Camara di Comercio y Industria (KvK) a tuma nota riba e comunicado di Gobierno di Aruba caminda cu Minister Xiomara Ruiz-Maduro a indica cu e cuidadano y negociantenan ta contento cu BBO/BAZV y BAVP lo no aparece mas riba recibo. E punto aki sigur no ta cuadra cu loke e gremionan comercial den nomber di e comerciantenan local di tur sector di nos economia ta bogando pe pa lunas caba. A dirigi un carta pa Gobierno y Parlamento for di december caba encuanto e topico aki. E comerciante contrario na e ponencia di e minister, kier mira cu tin transparencia riba e recibo y esaki kiermen cu BBO/BAZV y BAVP mester aparece riba e recibo pa tur hende por wak e total cu ta cobra pa benta di servicio y producto hunto cu e impuesto. Kitando e impuestonan aki for di e recibo ta trece desconfiansa y ta haci cu Aruba lo mustra mas caro en particular pa e turista. Tampoco por sa cuanto a hisa e prijs pa cubri gasto di BBO/BAZV y BAVP. E impacto ta afecta turismo y imagen di Aruba y lo crea e impresion cu costo di bida na Aruba ta mas halto. Tanto local como turista ta indica esaki caba. E impuestonan y primanan social cu a subi recientemente a disminui e poder di compra y haci bida na Aruba mas caro.
Den esaki mester aclarea tambe cu despues di keda insisti hopi cu gobierno pa no implementa e propuesta di sconde BBO den e prijs, Gobierno a bin cu un otro propuesta pa extende e periodo di implementacion cu 3 luna. Mester keda bon cla si cu e meta final cu e gremionan kier logra ta keda cu BBO/BAZV y BAVP mester keda aparece riba recibo. Hasta e proximo fase fiscal a keda anuncia y den consulta cu gremionan.
Comerciantenan no ta di acuerdo y ta malcontento cu e propuesta di ley nobo di impuesto di december, pasobra e no ta duna transparencia y e consumidor lo bay cuestiona e prijsnan. Encuanto e decision, den un reunion cu Gobierno, KvK a conseha Gobierno caba pa semper busca conseho di esnan cu ta wordo afecta y asina yega na trece solucionnan practico y transparente pa pueblo y e sector priva por carga.
Aruba, 24 juni 2019
Camara di Comercio y Industria (KvK)
Scroll To Top


text:
Presidente
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E presidente ta un persona cu ta lidera y cu ta dispone di podernan ehecutivo y ta supervisa tur otro lider den un organisacion. E termino ta wordo uza pa indica e persona cu ta asigna pa lidera un grupo, un conseho, un asociacion o un pais.
Originalmente e termino tabata referi na e persona cu tabata presidi un ceremonia o un reunion. Awendia e ta referi mas bien na un persona cu competencianan ehecutivo.
Presidente como hefe di estadoEditá
Un pais cu un presidente como hefe di estado ta wordo yama republica. Un republica por ta un democracia, den cual e presidente ta sea elegi pa e pueblo o apunta door di un parlamento cu ta democraticamente elegi.
Pero igualmente sa tin hopi biaha un presidente como hefe di estado den dictaduranan y paisnan menos democratico.
E tarea y competencianan di un presidente ta diferencia di caso pa caso. Mayoria bes e presidente no ta djies hefe di estado pero tambe lider di gobierno. Den tal caso ta papia di un republica presidencial.
Un otro diferencia ta e modo cu e presidente ta wordo elegi. Hopi pais ta tene eleccionnan presidencial, unda e poblacion ta elegi, pero tambe sa tin paisnan unda e parlamento ta nombra e presidente, manera na Surnam y Sur Afrika.


text:
E biaha aki nos lo dedica historia di Aruba, na un tragedia cu a sosode na 1931.
De Verdwenen Nederlandsche Vliegenier G.E.H. Schijns
Riba 17 di November 1931, a bin sali na cla cu e aviado G.E.H. Schijns a desaparece, na Antiyas hopi hende tabata convenci cu Schijns lo a cay cu su avioneta den lama y a hoga.
Schijns tabata un piloto/ aviado, di un avioneta chikito di un aviado y un pasahero, tabata trata di un Pander EF 85 y tabata usa e avioneta aki pa hiba y trece personanan for di Aruba pa Corsou y vice a versa.
Diadomingo 15 di november 1931, Schijns semper contento a haci un buelo riba Willemstad, tirando biyetenan abou, tambe e la hiba algun persona keiro den su avioneta pa asina nan por a mira Corsou for di halto, cada un a haya chens di a disfruta di un bunita bista di Corsou for di halto.
Dialuna 16 di november 1931, Schijns lo mester a transporta e dama Elisabeth Everon pa Aruba y a keda di bay diamars bek Corsou.
Diamars den oranan di merdia gezaghebber di Aruba a informa Corsou cu den careda di 11’or y mey, Schijns lo a lanta buelo for di Aruba direccion Corsou. Gezaghebber di Aruba no a menciona cu si e tabata tin un pasahero abordo.
Normalmente cada biaha cu Schrijns haci un buelo di Corsou pa Aruba of visa versa, e gezaghebbernan y havenmeesternan tabata avisa otro, pa nan ta pendiente di su yegada. Algun biaha a yega di pasa cu e mensahenan ta drenta laat of no ta yega mes. Door cu Schrijns mes tin ora tabata sali laat of ta cambia su plannan.
Diamars den careda di 3’or di atardi e havenmeester na Corsou a cuminsa bira preocupa paso Schijns no a avisa cu e la yega Corsou. Mesora nan a check na Hato y a confirma cu Schijns no a yega Corsou. Mesora nan a manda un telegram pa Aruba pa mira si e aviado lo por a bira bay bek Aruba. Aruba mesora a contesta cu esaki no ta e caso.
Na Aruba nan a manda un mensahe pa Corsou cu Schijns a lanta buelo dialuna. Gezaghebber di Aruba e tempo ey mes a bay personalmente cu polis riba brommer pa busca den e area di San Nicolas, te cu e la pidi e tugboat di L.A.G.O. pa yudanan busca. E refineria di Aruba a manda su Tugboat pa busca rond den lama, esaki pa motibo cu algun testigo a mira Schijns pasa cu su avioneta hopi abou riba lama bay direccion di Corsou, pero nan a perde for di bista.
Señor Gauw na HATO a pidi un barco di guerra pa sali y yuda busca den e awanan entre Aruba y Corsou pasobra riba e barco nan tin lusnan bright, e barco a keda henter un dia y anochi ta busca, lastimamente sin resultado.
Tambe a manda un señal di S.O.S. pa tur barco cu tabata den e lama entre Aruba y Corsou pa yuda busca e aviado Schijns tur esaki sin resultado.
Nan tabata tin e fuerte sospecho cu Schijns su avioneta su motor lo a daña, e avioneta lo a cay den lama y Schijns lo a hoga.
E motibo pakiko nan a sospecha cu e motor lo por tabata tin fayo, pasobra diabierna e siman prome Schijns a conta hende cu e motor di su avioneta no tabata trahando bon y e mes a habri e motor for di otro. E sa cu su avioneta tabata tin mester di dos zuigers nobo y lo a bestelnan for di Hulanda caba. E la ripara cu nan no tabata bon mas y esaki a pone cu e motor no tabata tin e forsa mas manera prome.
Tambe a sali na cla, cu e dialuna merdia ey dos biaha e la trata na start e motor y e no kier a start. E tabata sa cu e avioneta no tabata dje bon ey y a conta cu e ultimo buelonan pa Aruba mester a bula algun meter riba lama. Probablemente Schijns a bula demasiado abou y lo a cay den lama y a hoga?? Un pregunta cu a keda sin contesta pa 90 aña
Schijns tabata un aviado yen di energia y cu tabata stima bula e avioneta aki. Schijns tabata tin tur e cualidadesnan pa e futuro mundo di aviacion, pero lamentabelmente e no a biba pa mira tur e desaroyonan cu a bin despues den e mundo di aviacion.
Den e tempo ey tabata tin un rumor cu tabata core rond cu Schijns no a cay den lama, e la hinca un escena den otro pa asina por a huy cu su amante pa un otro isla. Esaki tabata core rond cu nan a bay biba na un otro isla y nunca mas a scucha di nan.
Segun Sr. Herman Dekker cu a relata tur incidente den pasado cu avionetanan Hulandes. Den un relato cortico a conta cu rumornan tabata core rond cu Schijns tabata tin un relacion amoroso cu Elisabeth Everon y cu nan lo a huy for di Aruba cu e avioneta aki y bay biba na un otro isla. Nunca mas a tende algo di nan y ni e famia di Schijns na Hulanda no a bolbe tende di dje.
17.11.1931 PH-AFX Pander EF 80 38 Caraïbisch gebied
Tijdens een rondvlucht vanuit Curaçao verdwenen. Het verhaal gaat dat de bestuurder en zijn passagiere om het leven kwamen. In de West gaat echter óók het verhaal dat de hele verdwijning in scène was gezeten dat de bestuurder en zijn (gehuwde) geliefde elders nog lang en gelukkig(?)leefden. Er is naderhand niets meer van het stel vernomen, ook niet door familie in Nederland.
Bestuurder: G.E.J. Schijns(┼)(?)
Geliefde: mrs. Elisabeth Everon(┼)(?)
PH-AFX Pander EF 80 38 PH-AFX GEH Schijns /Amsterdam 09.05.31 2.050
Written off Caribbean 17.11.31


text:
40 hoben a cuminsa ‘Trayecto Siña Traha’
'Trayecto Siña Traha' ta un proyecto bandera cu fundacion Reclassering cu ayudo di OAA ta ehecuta y cu despues di un periodo di incertidumbre...
Polis preocupa pa organisacion di actividadnan ilegal cu aglomeracion di hende
Diasabra den oranan di anochi, comunidad di Aruba a conoce cu un grupo di persona a organisa un actividad di ‘Off Road’ ilegal na...
‘Mey ora ta maximo pa pashent warda’
Presidente di HAVA: Den un edicion anterior, Bon Dia Aruba a trece dilanti e storia di pashentnan cu ta keha ora nan ta warda mas...
Hopi pregunta sin contesta encuanto refineria
Reapertura ta bay duna loke ta kere? Den e lunanan cu ta bin hopi cos lo keda dicidi cu ta crucial pa e rumbo cu...
Directora di Dimas: No tin cuenta di paramento den rij mas
Entrante dia 1 di juni awo, e proceso pa facilita e cliente di Dimas y haci cu e tempo pa sinta warda, pa un servicio, a...
Bijstand: Periodo di alivio a keda prolonga
Despues cu na maart Aruba a conoce su prome caso di COVID-19, Gobierno di Aruba a introduci un periodo di alivio den e proceso...
Temor pa bida di 40 migrante abordo di boto cu a sink
40 inmigrante cu destino pa Europa a disparce y ta teme cu nan lo a hoga despues cu e boto den cual nan tabata...
Simon Gollo: Musiconan tin e oportunidad di siña mas for di otro
E festival di Nuevo Mundo y academia ta un oportunidad pa musiconan tanto local como internacional por siña mas. 85 studiante musico lo ta...
STA: ‘Cada dia menos bus den bon estado pa cubri nan rutanan’
E situacion di e compania estatal di transporte Arubus ta uno preocupante. E accion cu e trahadonan a trahadonan a realisa diabierna ultimo cu...
Misa Birgen di Fatima lo celebra prome misa di Aurora totalmente renoba na Dakota
Si no ta wordo presenta niun imprevisto, Misa Birgen di Fatima lo celebra su prome misa di Aurora, totalmente renoba. Asina e pastoor di...


text:
WILLEMSTAD - Ayera nochi na parti pariba di nos isla, a registrá un kaso di morto den tráfiko ku ta mara na atrako ku a tuma lugá un ratu promé na un minimarket riba Dr. Maalweg. Di akuerdo ku informashon ku Extra ta manehá, ta trata aki tres suheto ku bou di menasa a drenta den e establesimentu menshoná pa despues di a kue loke nan a bai buska a move den un vehíkulo direkshon pariba.
No a dura muchu ku unidatnan polisial a logra señalá e vehíkulo en kuestion riba kaminda Duvert “Boy” Nicolina i mesora a kuminsá un persekushon.
Segun Extra su informashonnan preliminar, e unidat a duna e shofùr òrdu pa para i asta lo mester a lòs bala, sinembargo esaki no a duna resultado paso opviamente e atrakadónan tabata buska un oportunidat pa hui ‘a kosto di tur kos’ si no esaki lo nifiká nan detenshon. Durante di nan huida pa polis, e vehíkulo den kua e sospechosonan tabata, a aksidentá kontra diferente outo riba e ruta ei. Yegando na e krusada Kaminda Jose Anthonia i Kaya Titiario, e vehíkulo di e sospechosonan a dal kontra di un otro outo di famia, kibra un palu di lus i despues bai bòltu den un kurá di kas na e skina di Kaya Titiario.
Esaki a kondusí na detenshon di dos di e sospechosonan, e hòmbernan B.S.K. di 22 aña di edat i A.W.P.C. di 18 aña di edat, ámbos nasé na Kòrsou. A presentá e duo dilanti di un fiskal ouksiliar ku a ordená nan enkarselamentu pendiente di mas investigashon. E otro sospechoso den e vehíkulo si a keda gravemente herida i konsekuentemente a fayesé na e sitio mes. Identidat di e sospechoso ku a fayesé no a keda relevá pa polis pa motibu ku mester a notifiká famianan promé.
Pa loke ta e investigashon ku polis a sigui kun’é, den e vehíkulo a topa ku dos arma di kandela i otro artíkulonan ku ta di importansia pa desaroyo di e investigashon.
E dama víktima ku tabata den e vehíkulo ku e sospechosonan a aksidentá kontra dje, a keda transportá pa departamento di emergensia di CMC huntu ku un menor ku tambe tabata den e vehíkulo. NOTA: E texto ta skirbi den Papiamento fonetico di Corsou.
WILLEMSTAD - Ayera ITS Caribbean & Latin America a lansá e promé “Smart Bus Stop” aki na Kòrsou. E “Smart Bus Stop” ta hasi biahamentu ku transporte públiko aun mas agradabel.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.
WILLEMSTAD - E mundu médiko aki na Kòrsou no ta masha kontentu ku Minister di Salubridat, Medioambiente i Naturalesa, sra. Dorothy Pietersz-Janga, esei pa motibu di sierto ekspreshonnan ku el a hasi i ku ta peligroso. T’asina ku den kurso di ayera a sali un karta sostené pa representantenan di e mundu médiko aki na Kòrsou, manera e.o. Asosiashon di Spesialistanan, Asosiashon di Dòkternan di Kas, di Staf Médiko, Asosiashon di Profeshonalnan Médiko den Servisio i tambe Dr. Duits, i por bisa ku básikamente su koleganan ta refutá e loke el a deklará algun dia pasá.
WILLEMSTAD - Promé minister Gilmar Pisas a anunsiá desishonnan den kuadro di medidanan pa kontené i kontrolá Covid-19. Entrante djamars otro siman 19 di oktober e ‘toque de queda’ ta bai kuminsá un ora mas lat. Na lugá di 12’or ‘toque de queda’ ta kuminsá 1’or di mardugá i ta dura te 4:30 a.m. Sr. Pisas na algun okashon a lamentá e forma ku hendenan den komunidat ta reakshoná sin ku ni sikiera a skucha òf lesa kompletu loke gobièrnu ta bini kuné.
WILLEMSTAD - Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.


text:
KRALENDIJK– Zamir Zamir Zamir. Konforme boluntat di Dios, nos ta aseptá despedida di Zamir Ayubi, spiritualmente nos, ta resa pidi señor pa bo ta serka bo yunan. E amor ku bo a ekspresá pa bo yunan no tin niun hende pa igualá. Mas ainda, nunka promé mi a mira un tata, asina aktivo ku amor sin spar niun momentu, ku bo muchanan. Algu úniko i ta un ehèmpel pa hopi tata i mama! Bo tabata spesial, un eksepshon kon trata mucha, esta bo yunan.
Hopi hòmber i muhé ta laga otro i yunan tin ku karga e konsekuensia. Mi sa masha kaso, sea tata no ta buska drechi di yu, meskos e ta sosodé, ku mama tampoko no ta buska drechi di yu òf yunan. Esnan responsabel no sa kuantu doló nan ta hasi e kriatura. Zamir tabata un ehèmpel klave, no tin èksküs. Ta bo responsabilidat!
Ami Fittipaldi Pietersz konosé Zamir hopi aña for di tempu di skol (SGB). Nos no tabata amigu. Abo i bo ruman Aimed, tabata poko popular ku asuntunan di Dj etc, asina hopi hende konosé boso for di boso hubentut. Tempu a pasa i mi a kuminsá traha den prensa (2013) i tabata topabo ku frekuensia. Semper semper bo tin algu di papia, komentá, remarka i puntra. Asina semper bo a aserkámi. Tin bia asina eksagerá, ku mi mester hala poko for di bo pa mi por hasi mi trabou komo prensa, durante un rueda di prensa. Manera e reuda di prensa kaba, e tei serka mi atrobe. Na un okashon mi a saka potrèt di dje i a skirbi kon ami ta mir’é komo tata soltero. Un hòmber ku hopi amor pa su muchanan. Te asta ora di kubri aktividat, enkuentro ku prensa, e ta bai ku su yunan. No tur hende tabata masha kontentu. Pero el a demostrá ku nos, esta e i su muchanan ta huntu òf e no ta keda! Zamir bo tabata apart, pasobra úniko ta nos tur. Semper Bòi Antoin sa bisami: ”Zamir ta traha notisia. E tin nanishi pa notisia.”
Mi sa ku Zamir ta un persona putri di informashon. Momentu mi top’é, e no ta bisami ku hopi palabra tur informashon, sinembargo tur bia e tin kantidat di kos ta trahando riba dje. Serka mi i hopi otro lo bo hasi hopi falta. Kada bia ku mi pensa, skirbi, papia di loke a sosodé, ‘mi gemoed’ ta yena… . Dios dun’é un lugá den Su reino.
Zamir su último post riba facebook
Zamir: “Djabièrnè 17 di Sèptèmber 2021 un dia ku hamas lo mi lubidá. Riba petishon di Dr. Esther Bernabela mi a wòrdu transportá pa Hospital Mariadal. Esaki a tuma lugá parti atardi. For di opname te ora ma drenta Special Care un SERVISIO KALISAT TOP di tur profeshonal ku ta laborá pa e Fundashon aki. Danki e servisionan. Pa loke ta ma mi mes kosnan ta kanando. Mester laga dianan pasa pa mira e avanse pa wak kon ta sigui despues. For di aworakí mi ta informá ku mi NO TIN MAG DI PAPIA NA TELEFON KU NIUN HENDE. ESAKI TA ÒRDU DUNÁ NA AMI. SI BO KIER MANDA UN MEMSAHE DI SOSTÉN +599 7007732.
POR ÚLTIMO DANKI NA MAMA DI MI YUNAN KU HUNTU KU MI RUMAN STIMÁ AIMED TA TAKE CARE DI E YUNAN.
STIMA BOSO 4 EVER.
Nos amigu, Sosegá na Pas…


text:
ORANJESTAD – NuStar Energy no ta bai di akuerdo ku e tarifanan nobo di haf di Sint Eustatius i ta sigui ku un kaso den korte kontra gobièrnu. Segun Mary Rose Brown, e visepresidente internashonal di NuStar, e tarifanan nobo ta irasonabelmente haltu. “Ku introdukshon di e tarifanan aki NuStar lo no por hiba konkurensha ku otro terminal den besindario. Esaki lo ta teribel pa Statia.”
Walter Hellebrand di Statia Safe and Sound ta hari e reakshon di NuStar. Segun Hellebrand ta awor numa a pone e tarifanan na mes nivel ku den besindario. Sint Eustatius muchu largu tabata kariñoso pa e kompania di miónes.”
E terminal di zeta t’ei for di 1982. E tempu ei tabatin lugá pa 4.5 mion barí. NuStar a tuma e terminal ofer na 2005 i awor NuStar ta warda 14.1 mion barí riba 1720000 meter kuadrá. Terry Keoch, visepresidente di NuStar Statia terminal, a pasa den tur ekspanshon. E tin mas ku binti aña ta traha na e terminal statiano. “Mi a mira kon kada paso di NuStar tin influensha mésora riba ekonomia di Sint Eustatius.
Motivadó ekonómiko
Segun Keoch no ta trata solamente di e 400 trahadónan lokal ku ta traha na e kompania (140 di nan ta traha fulltime), sino tambe di trahadó internashonal ku ta keda den hotèl, ta kome den restorant i ta hür outo. “NuStar ya pa trinta aña ta e motivadó di mas grandi pa ekonomia di e isla.”
Keoch ta enfatisá ku NuStar ta komprometí ku e isla. Poblashon a krese i NuStar ta sostené proyektonan lokal (350.000 dòler pa aña). Asina e kompania ta suministrá awa den kaso di emergensia. Gobièrnu por produsí 250 tonelada di awa pa dia miéntras ku mester di 700 tonelada. Mayoria bia por usa aw’e yobe pero ten tempu di hopi sekura, manera e aña aki, nos ta yuda.”
Statia sin NuStar
NuStar a yega di bisa anteriormente ku e lo bandoná e isla si mester paga mas i aworakí tambe Rose Marie Brown ta mustra riba e peliger di hisamentu di preis. “Un di nos klientenan di mas grandi a bisa kaba ku e lo muda un gran parti di su negoshinan pa motibu di e tarifanan nobo. E tarifanan ta un menasa direkto pa ekonomia di Sint Eustatius.”
Lynette Anson, envolví den Brighter Path Foundation, ta hasi pregunta tokante e relatonan di NuStar. Segun Anson NuStar ke duna e impreshon ku Statia ta dependé di e terminal, pero bon mirá ta nèt kontrali. “Statia geográfikamente ta keda na un lugá masha bon mes pa terminal di zeta. Otro kompania a mustra nan interes kaba ke men tin shen otro pa tuma lugá di NuStar.”
Hellebrand tambe ta pensa asina. Segun e, NuStar riba término largu no ta niun tiki importante pa ekonomia. “Lo tin mas i mas outomatisashon i esaki lo trese ménos trabou. Statia por gana hopi mas plaka ku turismo.”
Ekspanshon
Hellebrand di Statia Safe and Sound ta trese un lèkmentu di zeta dilanti ku na yüli a deskubrí pa kasualidat. “Esaki no ta e úniko. Último tres aña tabatin seis lèkmentu di zeta ku nos sa di dje. Probablemente tin hopi mas.” Hellebrand a entamá un kaso tambe kontra e plannan pa ekspandé NuStar. Pa enfatisá su kaso el a kolektá 400 firma di statiano. “Den e área di ekspanshon tin graf ku tin sentenar di aña ei kaba, esei ta un parti di historia. Ademas tin kas i un skol pegá ku e área.” Na final NuStar mes a retirá e plannan di ekspanshon.
Outor Elisa Koek


text:
Aktualmente tin 139 kaso aktivo di Covid-19 na Boneiru riba 11 òktober 2021. Di e 97 resultadonan di
tèst ku a drenta 22 a resultá di ta positivo. Den kasi tur kaso nobo e fuente ta konosí. Un
persona a sali for di hospital. Tin 4 persona den hospital pa motibu di Covid-19. 21
persona a rekuperá.
Pa mas informashon tokante biahe, paisnan di riesgo i reglanan aktual:
www.boneirukrisis.com.
Ta importante pa ora bo tin keho bai tèst. Importante ta pa keda warda den karentena. No
sali pa bo no kontagiá otro persona. Keda kas pa no kontagiá otro persona pafó. Pa baha
e sifra di kontagio ta importante pa mantené e reglanan di higiena. Tene 1,5 meter
distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas.


text:
Oranjestad-Durante un entrevista Parlamentario sr.Guillfred Besaril a elabora un poco riba deporte. Parlamentario Besaril a declara lo siguiente:”Mi kier a hasi uso di e oportunidad pa duna e pueblo di Corsow un pabien grandi en conexion cu nan logronan riba nivel deportivo. Corsow a sorprende mundo di Futbol asignando e astro, sr. Patrick Kluivert na cabez di nan seleccion nacional. Cu a paso aki e ta mas cu obvio cu Pais Corsow ta haciendo su best pa eleva e deporte y awor tin un estrella di e caliber di sr. Kluivert como entrenador pa demostra cu nan ta serio den nan intencion. Ora cu nos a kere cu esaki lo ta É noticia di luna, a resulta cu mas bon noticia a sigui yega for di nos hermana Isla. E biaha aki a toca turno na e deporte di baseball. Pais Corsow a caba di sera un convenio cu e organisacion Mericano “Internacional Baseball Partners LLC (IBP)“, den cual lo construi un compleho profesional di baseball cu e meta pa desaroya e talentonan hoben den e region, pa despues nan por tin un mihor oportunidad serca organisacionan di MLB.Tur e noticianan aki ta laga nos cu un incognita: “Y Aruba Mes, Kiko nos kier logra como Pais den deporte?” Laga nos ta sincero cu otro, si tin un deporte cu a saca cara di Aruba den gran forma recientemente, esey lo ta baseball! Na 2013, full e pueblo di Aruba a sinti orguyo grandi pa mira y tende e nomber un yiu di tera resona durante e Serie Mundial di Baseball MLB.Considerando cu na Aruba tin hopi talento cu por firma pa equiponan di Grandes Ligas, pero cu na final no ta logra, ta pone nos yega na e pregunta antes menciona: Kiko nos kier logra? Ki lugar deporte tin den nos comunidad y kiko ta e maneho cu nos Pais lo kier hiba?
Mayoria biaha bo ta tende e critica cu na nivel social, Aruba no ta bayendo bon. E realidad ta cu actividadnan extra curricular manera, musica, obra di man y deporte no ta hunga e rol central cu nan ta suppose di ta hunga den nos comunidad. E actividadnan aki ta elementonan cu ta yuda e desaroyo di nos hobenan. Ademas ta tene nan for di e caminda malo. Ta di lamenta cu no tin un masterplan, un vision pa cu e desaroyo di deportivo en general aki na Aruba. Unda Aruba kier ta aki 5, 10 of 15 aña den por ehempel Futbol? Con nos por yuda nos hoben atletanan yega Grandes Ligas of por lo menos logra un scholarship den otro ramonan di deporte? Preguntanan importante cu merece atencion.Apesar di tur e preguntanan, mi ta termina ta felicita Pais Corsow un biaha mas pa nan logronan y ta keda cu e speransa cu e desaroyo na e hermana Isla stimula un postura mas pro-activo serca esnan responsabel pa cu deporte na Aruba”, Parlamentario Besaril a termina.